Ensonga Lwaki Abakristaayo ab’Amazima Tebakozesa Musaalaba mu Kusinza - Omukutu Omutongole ogw’Abajulirwa ba Yakuwa ku Internet\nBISOME MU Afrikaans Albanian Amharic Armenian Assamese Australian Sign Language Aymara Bambara Baoule Basque Bengali Bicol Bislama Bissau Guinean Creole Boulou British Sign Language Bulgarian Cambodian Catalan Cebuano Chichewa Chilean Sign Language Chin (Hakha) Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Costa Rican Sign Language Croatian Czech Dangme Danish Drehu Dutch Ecuadorian Sign Language Efik English Estonian Ewe Faroese Fijian Filipino Sign Language Finnish Finnish Sign Language French French Sign Language Ga Galician Garifuna Georgian German German Sign Language Greek Greenlandic Guarani Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Icelandic Igbo Iloko Indonesian Isoko Italian Japanese Japanese Sign Language Jula Kabyle Kalenjin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Konkani (Roman) Korean Korean Sign Language Krio Kurdish Kurmanji (Caucasus) Kurdish Kurmanji (Cyrillic) Kwangal Kwanyama Lamba Laotian Latvian Lhukonzo Lingala Lithuanian Low German Lucholi Luganda Lugbara Lunda Lunyankore Luo Luswayiri Luswayiri (Congo) Luteso Lutoro Luvale Luwalabu Macedonian Malagasy Malay Malayalam Maltese Mam Mapudungun Marathi Marshallese Mauritian Creole Maya Mazatec (Huautla) Mende Mexican Sign Language Mingrelian Miskito Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngabere Ngangela Niuean Norwegian Nuer Nyaneka Nyungwe Nzema Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Rarotongan Romanian Rotuman Russian Russian Sign Language Samoan Sango Saramaccan Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yapese Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nEnsonga Lwaki Abakristaayo ab’Amazima Tebakozesa Musaalaba mu Kusinza\nABANTU bangi baagala nnyo omusaalaba era bagussaamu ekitiibwa. Ekitabo The Encyclopædia Britannica kiyita omusaalaba “akabonero akakulu ak’eddiini ey’Ekikristaayo.” Wadde kiri kityo, Abakristaayo ab’amazima tebakozesa musaalaba mu kusinza. Lwaki?\nEnsonga emu enkulu eri nti Yesu Kristo teyafiira ku musaalaba. Ekigambo ky’Oluyonaani ekivvuunulwa “omusaalaba” kiri stau·ros′. Kitegeeza “empagi eri obusimba oba enkondo.” Enzivuunula eyitibwa The Companion Bible egamba nti: “[Stau·ros′] tekitegeeza mbaawo bbiri ng’olumu lukiikiddwa ku lunnaalwo…Mu Luyonaani olwakozesebwa mu [Ndagaano Empya] temuliimu kigambo kyonna ekitegeeza embaawo ebbiri [ng’olumu lukiikiddwa ku lulala].”\nMu byawandiikibwa bingi, abawandiisi ba Baibuli bakozesa ekigambo kirala nga balaga ekintu Yesu kwe yafiira. Baakozesa ekigambo ky’Oluyonaani xy′lon. (Ebikolwa 5:30; 10:39; 13:29; Abaggalatiya 3:13; 1 Peetero 2:24) Ekigambo kino kitegeeza “olubaawo, oba omuggo, oba omuti.”\nKreuz und die Kreuzigung (Omusaalaba n’Okukomerera), ekyakubibwa Fulda, kigamba: “Emiti tegyabanga mu buli kifo ekyalinga kirondeddwa okuttiramu abantu ababanga basaliddwa ogw’okufa. N’olwekyo, enkondo yasimbibwanga mu ttaka mu bifo ebyo. Ku nkondo zino, abamenyi b’amateeka kwe baakomererwanga oba kwe baasibibwanga, ng’emikono gyabwe giwanikiddwa, era nga n’emirundi egisinga amagulu gaabwe gasibiddwa oba nga gakomereddwa.”\nKyokka, obukakafu obusingayo obulaga ensonga lwaki Abakristaayo tebakozesa musaalaba, buva mu Kigambo kya Katonda. Omutume Pawulo yagamba: “Kristo yatununula mu kikolimo ky’amateeka, bwe yafuuka ekikolimo ku lwaffe: kubanga kyawandiikibwa nti Akolimiddwa buli awanikiddwa ku muti.” (Abaggalatiya 3:13) Wano Pawulo ajuliza Ekyamateeka 21:22, 23, ekyogera ku muti so si omusaalaba. Okuva okutta omuntu mu ngeri ng’eyo bwe kyamufuulanga ‘omukolimire,’ tekyandibadde kirungi Abakristaayo okutimba mu maka gaabwe ebifaananyi bya Kristo akomereddwa.\nTewaliiwo bukakafu bulaga nti mu myaka 300 egyasooka nga Kristo amaze okufa, abo abeeyita Abakristaayo baakozesanga omusaalaba mu kusinza. Kyokka, mu kyasa eky’okuna, Empula Konsitantiini eyali omukaafiiri yeegatta ku Bakristaayo bakyewaggula era n’afuula omusaalaba okuba akabonero k’eddiini y’Ekikristaayo. Konsitantiini k’abe nga yalina biruubirirwa ki, omusaalaba tegwalina kakwate konna na Yesu Kristo. Mu butuufu, omusaalaba gwasibuka mu bakaafiiri. New Catholic Encyclopedia egamba bw’eti: “Omusaalaba baagukozesanga nga n’Obukristaayo tebunnabaawo era n’abatali Bakristaayo baagukozesanga.” Ebitabo ebirala bikwataganya omusaalaba n’okusinza ebintu ebyatondebwa era n’obulombolombo bw’ekikaafiiri obukwata ku kwetaba.\nKati olwo lwaki akabonero ako ak’ekikaafiiri kaatandika okukozesebwa? Kirabika, obutakaluubiriza bakaafiiri kufuuka “Bakristaayo.” Wadde kiri kityo, Baibuli evumirira okukozesa ekintu kyonna eky’ekikaafiiri mu kusinza. (2 Abakkolinso 6:14-18) Ate era Ebyawandiikibwa bivumirira okusinza ebifaananyi okw’engeri zonna. (Okuva 20:4, 5; 1 Abakkolinso 10:14) N’olwekyo, Abakristaayo ab’amazima balina ensonga entuufu, lwaki tebakozesa musaalaba mu kusinza.*\n* Okumanya ebisingawo ebikwata ku musaalaba, laba akatabo Reasoning From the Scriptures, empapula 89-93, akaakubibwa Abajulirwa ba Yakuwa.\n← Laba essuula ekwatibwako


1 Samwiri 13 LCB - Samwiri Anenya Sawulo - Sawulo yalina - Bible Gateway\n13 Sawulo yalina emyaka amakumi asatu we yaliira obwakabaka, n’afuga Isirayiri okumala emyaka amakumi ana. 2 (A)Sawulo yalonda abasajja enkumi ssatu okuva mu Isirayiri, enkumi ebbiri ku bo ne babeera naye e Mikumasi ku lusozi olw’e Beseri, n’abalala lukumi ne babeera ne Yonasaani e Gibea ekya Benyamini. Abasajja abalala bonna n’abasindika baddeyo ewaabwe. 3 (B)Yonasaani n’alumba olusiisira lw’Abafirisuuti eyali e Geba, Abafirisuuti ne bakiwulira. Awo Sawulo n’alagira, bafuuwe ekkondeere mu nsi yonna, ng’agamba nti, “Abaebbulaniya bawulire!” 4 (C)Awo Isirayiri yenna bwe baawulira nga Sawulo awambye olusiisira lw’Abafirisuuti, ate nga Isirayiri yali efuuse ekyenyinyalwa eri Abafirisuuti, abantu ne balagirwa okwegatta ku Sawulo e Girugaali.\n5 (D)Abafirisuuti ne beekuŋŋaanya okulwana n’Abayisirayiri. Abafirisuuti baalina amagaali emitwalo esatu, n’abeebagala embalaasi kakaaga, n’abaserikale abeebigere ng’omuwendo gwabwe gwenkana ng’omusenyu ogw’oku nnyanja obungi. Ne bayambuka ne basiisira e Mikumasi, ku luuyi olw’ebuvanjuba olw’e Besaveni. 6 (E)Abasajja Abayisirayiri bwe baalaba ng’embeera yaabwe mbi nnyo, n’eggye lyabwe nga linnyigirizibwa omulabe, ne beekweka mu mpuku, ne mu bisaka ne mu njazi, ne mu binnya. 7 (F)Ne wabaawo n’abamu ku Baebbulaniya abaasomoka Yoludaani ne bagenda mu nsi ya Gaadi ne Gireyaadi.\nSawulo ye n’asigala e Girugaali, n’abaserikale bonna be yali nabo, naye nga bajjudde okutya. 8 (G)N’alinda okumala ennaku musanvu, ebbanga Samwiri lye yali amulaze, naye Samwiri n’atajjirawo e Girugaali, n’abasajja ba Sawulo ne batandika okumuvaako. 9 (H)Sawulo kyeyava ayogera nti, “Mundeetere wano ekiweebwayo ekyokebwa n’ekiweebwayo olw’emirembe.” N’awaayo ekiweebwayo ekyokebwa. 10 (I)Naye bwe yali yakamala okuwaayo ekiweebwayo ekyokebwa, Samwiri n’atuuka. Sawulo n’agenda okumwaniriza.\n11 (J)Samwiri n’amubuuza nti, “Kiki kino ky’okoze?” Sawulo n’addamu nti, “Bwe nnalabye ng’abasajja batandise okusaasaana, ate nga tozze mu kiseera kye walaga, ate nga n’Abafirisuuti bakuŋŋaanira e Mikumasi, 12 (K)ne ndowooza nti, ‘Kaakano Abafirisuuti bagenda kukkirira okunnumba e Girugaali, nga sinnaba kwegayirira kufuna mukisa gwa Mukama, kyenvudde mpalirizibwa okuwaayo ekiweebwayo ekyokebwa.’ ”\n13 (L)Samwiri n’agamba Sawulo nti, “Okoze kya busirusiru, obutakuuma kiragiro kya Mukama Katonda wo kye yakulagira. Singa wakikuumye, Mukama yandinywezezza obwakabaka bwo okufuga Isirayiri emirembe gyonna. 14 (M)Naye kaakano obwakabaka bwo tebuliba bwa lubeerera. Mukama anoonyezzaayo omusajja alina omutima ogumunoonya era amulonze okuba omukulembeze w’abantu be, kubanga tokuumye kiragiro kya Mukama.” 15 (N)Awo Samwiri n’ava e Girugaali n’ayambuka e Gibea mu Benyamini, Sawulo n’abala abasajja abaali naye, nga baawera nga lukaaga.\n16 Sawulo ne mutabani we Yonasaani, n’abasajja abaali nabo baali basiisidde e Gebea ekya Benyamini, ate ng’Abafirisuuti bo basiisidde Mikumasi. 17 (O)Abalabe ne bava mu nkambi y’Abafirisuuti mu bibinja bisatu, ekimu ne kyolekera Yofula, mu nsi ya Suwaali, 18 (P)n’ekibinja ekirala ne kyolekera Besukolooni, n’ekyokusatu ne kyolekera ensalo etunuulidde ekiwonvu Zeboyimu okwolekera eddungu.\n19 (Q)Mu nsi yonna eya Isirayiri temwali muweesi n’omu, kubanga Abafirisuuti baali baasalawo nti, “Si kulwa ng’Abaebbulaniya beeweeseza ebitala oba amafumu!” 20 Noolwekyo Abayisirayiri bonna baaserengetanga eri Abafirisuuti, okuwagala enkumbi zaabwe, n’ebiwabyo byabwe, n’embazzi zaabwe, ne najjolo zaabwe. 21 Baalinanga omuwendo gwe baasasulanga olw’okuwagala enkumbi ey’amannyo abiri n’ebiwabyo, nga gwa njawulo ku ogwo gwe baawangayo olw’okuwagala embazzi n’emiwunda.\n22 (R)Era ku lunaku olw’olutalo tewaali muserikale n’omu ku baali ne Sawulo ne Yonasaani, eyalina ekitala wadde effumu, okuggyako Sawulo ne mutabani we Yonasaani[a]. 23 (S)Waaliwo ekibinja eky’Abafirisuuti ekyali kigenze mu kifo ekyayitibwanga Mikumasi.\n13:22 Abayisirayiri baalwanyisanga mitego na busaale\n13:3 : 1Sa 10:5\n13:4 : Lub 34:30\n13:5 : Yos 11:4\n13:6 : Bal 6:2\n13:7 : Kbl 32:33\n13:8 : 1Sa 10:8\n13:9 : 2Sa 24:25; 1Bk 3:4\n13:10 : 1Sa 15:13\n13:11 : nny 2, 5, 16, 23\n13:12 : Yer 26:19\n13:13 : a 2By 16:9 b 1Sa 15:23, 24\n13:14 : a 1Sa 15:28 b Bik 7:46; 13:22 c 2Sa 6:21\n13:17 : a 1Sa 14:15 b Yos 18:23\n13:18 : a Yos 18:13-14 b Nek 11:34\n13:19 : 2Bk 24:14; Yer 24:1\n13:22 : a 1By 9:39 b Bal 5:8\n13:23 : 1Sa 14:4


Bukedde Online - Museveni awagidde okwongeza ffiizi e Makerere\nUhuru ne banno nze ndi bboosi wammwe - Kus...\nPULEZIDENTI Museveni asisinkanye abakulira yunivasite y’e Makerere ne bakkaanya nti ffiizi za yunivasite n’ebintu birala ebirina okussibwa mu nkola okusitula omutindo gwa Makerere.\nPulezidenti Museveni (wakati), Janet (owookubiri ku kkono), Nawangwe (ku ddyo) n'abakungu abalala.\nAbaddukanya Makerere baakulembeddwa ssentebe w'akakiiko ka yunivasite, Lorna Magra n'omumyuka wa cansala, Polof. Barnabas Nawangwe n'abalala ne basisinkana Museveni mu maka g'Obwapulezidenti e Nakasero okwogera ku ffiizi za yunivasite ezaayongezeddwa ebitundu 15 ku 100 ne kivaako abayizi okwekalakaasa.\nMu nsisinkano eno era kyasaliddwaawo nti amasomo agamu agasomesebwa ku yunivasite eno gaakuggyibwawo, Makerere esobole okuvuganya obulungi ne yunivasite endala eziri mu buvanjuba bwa Africa.\nAbakulu era baakinogaanyizza nti Makerere yeesinga okusasuza ssente entono bw'ogeraageranya ku yunivasite endala mu East Africa era baasazeewo nti ssente eziva mu bayizi zaakukola mirimu gya yunivasite naddala okuzimba n'okuddaabiriza ebizimbe.\nMuseveni era yategeezezza nti ensonga zino waakuzanjulira bannakibiina ba NRM mu lukiiko lwabwe lwe basuubira okutuuza olwaleero (Mmande) bongere okuzitunulamu n'okulaba nga tewaddamu kubaawo bwegugungo e Makerere.\nEnsisinkano yeetabiddwaamu ne minisita w'ebyenjigiriza era mukyala w'omukulembee w'eggwanga Janet Kataha Museveni.\nMuseveni yakunyizza abaddukanya Makerere ku ngeri amagye gye gaayingizibwa mu nsonga z'abayizi ne bamunnyonnyola nti amagye gaali gaakubayo dda enkambi nga kigambibwa nti kyakolebwa kuyamba mu kukakkanya obumenyi bw'amateeka mu Kawempe.\nGEN. SALEH ASISINKANYE ABAKULIRA ABAYIZI\nJulius Kateregga akulira abayizi yakulembedde banne nga baayitiddwa Gen. Saleh okwekenneenya ensonga ezivaako emirimu okusanyalala okumala ennaku eziwera naddala eyokwongeza ffiizi, n'okulaba engeri gye bayinza okumalawo obuzibu.


Bukedde Online - Aba NUP si bamativu ku misolo emipya egireetebwa gavumenti\nAba NUP nga bawaga e Kamwokya.\nABAKULEMBEZE b'ekibiina kya National Unity Platform (NUP) bavuddeyo ku misolo emipya egiteekebwateekebwa gavumenti mu mwaka gw'eby'esimbi ogujja 2021-2022.\nOmwogezi w'ekibiina kino, Joel Ssennyonyi mu lukung'aana lwa bannamawulire olwatudde ku kitebe ky'ekibiina e Kamwokya ku Lwokubiri, yagambye nti emisolo egisiddwa ku Bannayuganda gigendereddwamu kubanyunyuta.\nYagambye nti emisolo gino egireetebwa omuli ogwa data ogwa 12%, ogwa boodabooda 50,000/-, ogw'emmotoka 200,000/- buli mwaka, amayumba agapangisibwa n'emirala tegirina kalungi eri Bannayuganda kuba n'emikadde egibaddewo babadde bagisasula kyokka ng'ensimbi zaabwe zibbibwa bubbibwa n'okugenda mu bintu ebitalina mugaso eri bannansi.\nSsennyonyi yalaze obwennyamivu olw'abamu ku bakungu ba gavumenti abagamba nti Uganda esobola okubeerawo nga terina yintanenti n'agamba nti ekyo bakyogeza butamanya era webali mu kiseera kino Uganda yayitawo dda kuba kati Bannayuganda bangi naddala abavubuka abakozesa yintanenti ng'ekkubo erireeta ssente era nga kwe basinziira okuddukanya bizinensi zaabwe nga n'omusolo ogwassiddwa ku yintanenti tegusaanidde.\nYagambye nti Bannayuganda omusolo baalibadde tebagulinaamu buzibu okugusasula naye gwe basasula tebalaba kye gukola kuba amalwaliro ga gavumenti mangi temuli ddagala n'abasawo basasulwa bubi, abayizi mu masomero ga gavumenti bakyasomera wansi w'emiti, enguudo mbi nnyo n'ebirala.\nEbifaananyi bya Judith Heard ng'ali bukunya bisaasaanidde ku Whats App n'abuna emiwabo!\nAba Triplets Gitawo abayiyeemu kavu bakole vidiyo okujjukira munnaabwe Ssempijja


Bukedde Online - Muggya wange yanjokya amata n’adduka ku kyalo\nNNEEVUMA ekyantwala mu bufumbo nga nkyali muto kuba ssinga si mukisa gwa Katonda, nandibadde mufu kati. Nze Asiya Bisirikirwa, 20, mbeera Kawanda -Lwamata mu disitulikiti y’e Kiboga.\nEnnaku gye ndabidde mu bufumbo mu bbanga lye nnakabumalamu sigirojja. Muno mwe nasimattukira okuttibwa muggya wange bwe yanjiira akaseffuliya k’amata, katono nfe.\nNafumbirwa baze omwetissi wa kasooli mu bitundu by’e Lwamata mu September wa 2017.\nOkumuganza, yali yayawukana ne mukyala we ono nga baalina omwana omu nga kati wa myaka esatu ate owange wa myezi munaana n’olubuto olukyali oluto.\nOmukyala ono bwe yakimanya nti eyali bba awasizza omukazi omulala n’ava gye yali n’akomawo mu kitundu n’afuna ennyumba okuliraana ne we twali tubeera.\nYatandika okujjanga awaka ng’anvuma era bwe yalaba tekimumalidde n’akwata omwana waffe ffena kati ow’emyaka ena n’amutwala ng’alowooza nti omusajja ajja kugendayo amusisinkane boogere.\nBwe nagenda okuggyayo omwana wange n’amugaanira okukkakkana nga tulwanye olwo nga ne poliisi yakoowa dda ensonga zaffe anti nga tetuggwa ntalo. Yalaba omwana amulemeredde n’amunziriza.\nKino yalaba tekimukoledde n’atwala omwana we ewa nnyazaala kyokka baze n’agaana okumulabirira. Kati okutuuka ku kyendiko kati, omwana yagenda n’aggya obuugi ng’ali wa nnyazaala waffe azaala baze n’atafaayo kujjanjaba mwana. Bazadde be kyabayisa bubi era omwana ne bamuzza awaka.\nNafuba okujjanjaba omwana wa muggya wange ono era n’atereera. Muggya wange bwe yalaba ng’ateredde n’ajja awaka ng’agamba nti nayokezza omwana we naye nange nja kukisasulira era oluvannyuma n’akwata omwana we n’agenda.\nLumu mba ηηenda okukima amazzi ku luzzi kuba we mpitira nga nngenda okukima amazzi, namuyitako ne mukwano gwe nga bafumba mata mu ssefuliya wabula mba nkomawo nga neetisse ekiddomola, n’asitula akasefuliya k’amata ηηenda okwekanga ng’amaze okuganjiira nzenna feesi yonna n’eggya, amabeere n’ekifuba. Bwe yamala okunjokya n’adduka n’okutuusa kati ku kitundu yavaako.\nBaasooka ne bantwala mu ddwaaliro e Kiboga ne nfuna obujjanjabi obusookerwako wabula enkeera ne batusindika e Kiruddu gye maze wiiki bbiri nga mpokya n’omuliro.\nMuganda wange ne maama baagenda ku poliisi y’e Lwamata ne baggulawo omusango ku fayiro nnamba CRB/13/2019 okunoonyereza ne kutandika okukolebwa naye n’okutuusa kati omukazi talabikako.\nEkinnuma, ebbanga lye mmaze mu ddwaaliro, baze tanfuddeeko wadde okumpa ssente ezinzijanjaba ate ng’abasawo bwe bajja okukujjanjaba ku kitanda baagala basange nga waguze dda eddagala kubanga mu ddwaaliro teribaawo ate nga ne ssente sizirina.\nNsaba abasobola okunyamba kubanga siri mu mbeera nnungi ate omusajja alaga nti tandiko. Sirina ssimu wabula ayagala okunnyamba asobola okukuba ku ssimu ya muganda wange eri 0771809199.


Bukedde Online - Omukijaaji bamukutte namayinja ga minzaani agatawera mu gambuutusi\nTemulwanyisa kulima bikajjo - Katuukiro\nAbabaka bakunyizza Minisita Tumwebaze ne b...\nOMUKINJAJI gwe bakutte n’amayinja ga minzani agekicupuli ng’agakozesa okupimira bakasitomabe ennyama etawera alajanide abakulembeze bamusonyiwe\nOmukinjaaji Musa Kisitu (asaziddwako) eyakwatiddwa namayinja ga minzaani agatawera ng'agakwese mu gambuutu\nOMUKINJAJI gwe bakutte n’amayinja ga minzani ag'ekicupuli ng’agakozesa okupimira bakasitoma ennyama etawera alajanide abakulembeze bamusonyiwe.\nEyakwatidwa ye Musa Kisitu omu ku bakinjaji abakolera mu katale ke Kabowa nga yasangiddwa n'amayinja ga minzani agatawera nga gano agakwese mu gambuutusi gya gajja okupima ennyama.\nBino byabade Kabowa ku Mande emisana abakulembeze b'ekibiina kya Kampala Butcher Traders Association (KABUTA) ekigatta abasuubuzi b'ennyama mu Kampala abakulembeddwa Musa Ssenabulya bwe bakutte Kisitu ng’agezaako okupimira bakasitoma ennyama etawera kyokka bwe yalabye abakulembe bekibiina kye nagezako okugakweka mu gambutusi.\nBano bamukase okugyayo amayinja gonna ge yabadde akukulide ng’eno bwe bamulagira okulinya kabangali gye bagiddko kyokka n'abegayirira ng’eno bwalayira obutadamu kwenyigira mu bufere bwokupimira bakasitoma ennyama etawera.\nBano basoose ne bamulemerako kyokka oluvanyuma lwokumukozesa endagaano bamutadde. gwe bakutte n’amayinja ga minzani agekicupuli ng’agakozesa okupimira bakasitomabe ennyama etawera alajanide abakulembe nebamusonyiwa wakati mu kumuteekako okubwakulizo obukakali.\nAbasumba b'Abalokole bakkaanyizza ne KCCA ku teeka ly'okuwogganya ebyuma mu kibuga


Bukedde Online - Ebizuuse ku baana 3 Kabaka b'abeera nabo mu Lubiri\nDP evuddeyo ku njawukana mu FDC: Ewaanye...\nFamire ya Ssaabasajja eyongedde okugaziwa. Kabaka yasiimye gye buvuddeko n’aleetayo abaana abalala basatu mu Lubiri. Kuliko omulenzi n’abawala abalongo - Jade Catherine Nakato ne Jasmine Rebecca Babirye.\nSsemakokiro (ku kkono) ne banne ku mukolo ogumu Kabaka gwe yaliko ku ssomero lya Janan e Bombo.\nAbalongo bano baazaalibwa December 6, 2010 ekitegeeza nti basingako Omulangira Richard Ssemakokiro omwaka gumu. Ssemakokiro yazaalibwa July 10, 2011.\nAbaana bano bamaze ekiseera nga babeera ne Ssemakokiro ku mikolo gya Kabaka ne Nnaabagereka. Baabatiziddwa ne Ssemakokiro mu Lutikko e Namirembe nga August 19, 2017.\nEmpapula okuli ebibakwatako ziraga nti kitaabwe ye Kabaka Mutebi ate nnyaabwe ye Nnaabagereka.\nKyokka ensonda mu Lubiri n’abantu abakulu abagoberera eby’omu Lubiri baategeezezza Bukedde gye buvuddeko nti ekibafuula abaana ba Kabaka lwa kuba nti y’agenda okubakuza ne Nnaabagereka.\nAbazadde baabwe (amannya galekeddwa) baabawa Omutanda ne Nnaabagereka era kati be bazadde baabwe.\nEnsonda zaategeezezza nti abaana baaleetebwa mu Lubiri mu nteekateeka y’okukuza Ssemakokiro obulungi nga bazannya naye, okusoma naye awaka ne mu ssomero.\nKabaka Mutebi naye bwe yali omuto, ng’amaze okukuza amazaalibwa ge agaasooka mu 1956, alina abaana b’emyaka gye be yazannyanga nabo n’okusoma nabo mu kasomero ka nassale ak’abaana b’ehhoma mu lubiri.\nEssomero lino lyali mu kizimbe kya London House nga liyitibwa Aunt Clare, okusinziira ku kitabo kya Mutebi Kabaka Wange ekyafulumizibwa Bukedde mu 2015, Kabaka bwe yali ajaguza emyaka 60. Kyokka mu 1960 nga Kabaka alina emyaka etaano gyokka, yatwalibwa e Bugangaizi akulire eyo abeere mu bulamu bw’abantu be.\nBino byakolebwa okuteekateeka Mutebi okukula ng’alina ebisaanyizo by’omukulembeze kubanga Ssekabaka Mutesa yali amaze okumulaba ng’omulangira alisikira Nnamulondo.\nKyokka ekyo tekisobose ku Ssemakokiro olw’enkyukakyuka ezizze zibeerawo mu Buganda n’ensi yonna ezikalubizza enteekateeka y’Abalangira okutwalibwanga mu maka amalala ne bakuzibwa eyo nga batendekebwa okufuuka abakulembeze.\nMu kiseera kino, kumpi tewakyaliwo maka gasobola kukola ekyo - abaana b’amaka amagunjufu agagwa mu ttuluba eryo abasinga basomera mu bisulo; abatendeka obukulembeze, empisa n’ebyobuwangwa bwa Buganda mu maka tebakyaliyo oba bwe babaayo si bangu kuzuula.\nKati ekkubo erisinga obulungi okukuza omwana, lya muzadde kumwekuliza. Mu mbeera eyo, kigambibwa nti Ssaabasajja kwe kusalawo Ssemakokiro emyaka gy’obuto agimalire mu lubiri kyokka ng’ayisibwa mu byonna ebyandikoleddwa ku mulangira ateekebwateekebwa okuba omukulembeze.\nEkyo tekyandibadde kyangu nga Ssemakokiro ali yekka. Kwe kumufunira abaana b’emyaka gye b’anaakula nabo nga baganda be.\nY’ensonga lwaki abaana abo baafuuka ba Kabaka. Era n’amannya g’abazadde baabwe tegalabika ku biwandiiko ebiboogerako.\nAbaana ba Kabaka abalala kuliko Chrispin Kiweewa Jjunju, Joan Nassolo, Nnaalinnya Victoria Nkinzi, Sarah Katrina Ssangalyambo ne Richard Ssemakokiro.\nMinisita w’Ebyobuwangwa, Ennono n’Obulambuzi mu Buganda, Denis Walusimbi yategeezezza Bukedde gye buvuddeko nti empisa y’okukuza abaana mu Buganda efaananagana wadde ng’enkuzibwa y’abaana b’ Ehhoma, eyongerwamu obwegendereza bungi.\n“Mu kukuza abaana, Omuganda yalabiranga ddala nti omwana ava buto ng’alambikibwa mu mbeera y’ensi kuba buli omu azaalibwa alina obuvunaanyizibwa okugeza azaalibwa Jjajja, Taata, Baaba n’ebiti ebirala. Kati omuzadde abeera n’obuvunaanyizibwa obuteekateeka omwana okulaba bw’anaatambuzaamu obuvunaanyizibwa buno,” Walusimbi bwe yannyonnyodde.\nN’agamba nti Abaana b’Ehhoma bafiibwako olw’obuvunaanyizibwa obukulu bwe balina mu Bwakabaka. Abato bwe babeera bakuzibwa, bakula ne bannaabwe abalabibwa nti balina ebisaanyizo, okusobola okutuukiriza obuvunaanyizibwa bwabwe.


Bukedde Online - Omusomesa agambibwa okukaka omuyizi w'e Makerere akaboozi atuuyanidde mu kaguli\nOmusomesa agambibwa okukaka omuyizi w'e Makerere akaboozi atuuyanidde mu kaguli\nEmbwa erumye omwana katono emukutuleko obusajja!...\nMunnamawulire Nuliat Nambaziira aziikiddwa...\nEDWARD Kisuze 44, agambibwa okukaka omuwala akaboozi asimbiddwa mu maaso g’omulamuzi wa kkooti ya Buganda Road n’asomerwa emisango ebiri n’amusindika e Luzira okutuusa nga May 10.\nKisuze ng'ali mu kaguli\nKisuze eyabadde anekedde mu ssuuti ye enzirugavu, yatuusiddwa ku kkooti mu bugombe bwa poliisi nga balinga abatwala omukungu era ku ssaawa 10:20 ez’akawungeezi, yasimbiddwa mu maaso g’omulamuzi James Eremye Mawanda.\nBaamusomedde emisango ebiri okuli ogw’okugezaako okusobya ku mukazi n’ogw’okutigaatiga ebitundu by’omukazi ebyekyama.\nKigambibwa nti, emisango gino, yagizza nga April 13, 2018 mu ofiisi ye nnamba 507 ku kizimbe kya Senate mu Makerere.\nOmusango ogusooka baasomye nti, Kisuze yagezaako okunyumya akaboozi ne Njoroge Racheal Njeri nga tafunye lukusa kuva gy’ali.\nNjoroge (ku ddyo) ne mukwano gwe mu kkooti.\nEmisango gyonna, Kisuze yagyegaanyi oludda oluwaabi olwakulembeddwamu Vioal Tusingwire ne lutegeeza kkooti nti, okunoonyereza kwabadde kuwedde.\nMunnmateeka wa Kisuze, Kenneth Munungu yazze n’abantu bana okuli Jonathan Muyingo, Robert Ssemanda, Stephen Ssemugera mikwano gya Kisuze okuva e Ndejje Mirimu gy’asula ne Dickson Ndaga muganda we bamweyimirire.\nOmuwaabi wa Gavumenti yategeezezza omulamuzi nti, yabadde alina ebiragiro obutakkiriza kusaba kwa Kisuze okw’okweyimirirwa n’agamba nti betaaga obudde okwekenneenya empapula ezoogera ku bantu abaagala okumweyimirira omulamuzi n’alagira nti kkooti yaakuddamu nga May 10.\nMu kkooti n’omuwala Racheal Njoroge Njeri avunaana Kisuze yabaddemu.\nEngeri Kitatta gyeyasimattuse obutwa mu kkomera\nISO eyingidde mu nkaayana z’ettaka okugobwa Bobi wine\nOmusomesa agambibwa okutigaatiga omuyizi amale amukake akaboozi ayimbuddwa\nLukwago olukiiko lwa KCCA olusoose alugguddewo mu bbugumu!


Bukedde Online - Batenderezza Bp. Kaggwa\nTetujja kukomya kwogera ku nsonga za ggwan...\nBy Benjamin Ssebaggala, Ponsiano Nsimbi ne John Bosco Mulyo\nOMUSUMBA John Baptist Kaggwa eyaziikiddwa ku kigo e Bukalasa abadde n’ebitone ebyenjawulo abantu ab’enjawulo bye bamwogeddeko ebitazzikawo. Abadde ddoboozi ly’abanyigirizibwa, agatta abantu mu nzikiriza ez’enjawulo, aleeta enkulaakulana mu bitundu n’amaka era omukulembeze akulembera n’ebyokulabirako\nOmusumba Bp. Kaggwa.\nBya BENJAMIN SSEBAGGALA, PONSIANO NSIMBI NE JOHN BOSCO MULYOWA OMUSUMBA John Baptist Kaggwa eyaziikiddwa ku kigo e Bukalasa abadde n'ebitone ebyenjawulo abantu ab'enjawulo bye bamwogeddeko ebitazzikawo. Abadde ddoboozi ly'abanyigirizibwa, agatta abantu mu nzikiriza ez'enjawulo, aleeta enkulaakulana mu bitundu n'amaka era omukulembeze akulembera n'ebyokulabirako.\nBp. Kaggwa entaana ye yazimbiddwa mu Klezia munda eri ku limbo e Bukalasa we baziika Bafaaza. Mulimu entaana ze baasimba ne bazimba eziwerako, okuli mwe baaziika Abasumba Henry Ssentongo ne Paulo Kalanda. Omugenzi abadde omusumba w'essaza ly'e Masaka eyawummula nga yafudde bulwadde bwa Corona ku Lwokusatu.\nYafi iridde ku myaka 77 mu ddwaaliro ekkulu e Mulago era we yawummulidde nga mu June w'omwaka oguwedde 2020, yajaguzizza emyaka 25 nga Musumba. Engeri gye yayingiramu obuweereza bwa Klezia okusinziira ku mugandawe Francis Wamala gwe yakula naye mu maka ga bakadde baabwe e Bulenga yabyewuunyo.\nWamala yategeezezza nti okuva nga bato, bwe baagendanga mu mmisa e Ssumbwe ne bazadde baabwe ku Ssande nga Kaggwa yeetegereza nnyo Faaza buli ky'akola n'engeri gy'ayambalamu ebyambalo. Bwe baddanga eka ng'agenda mu lusuku n'asala ebyayi n'abikolamu ‘kkoola' Bafaaza gye bambala olwo n'afuna ekifo ekisobola okukola nga alutaali n'abasomera emmisa ng'abasembeza obummonde bw'asaze nga ositiiya.\nEbirungi ku Kaggwa tebyakoma kulabibwa baluganda lwe bokka n'abakulembeze ku mitendera egy'enjawulo bamwogeddeko: Omulabirizi wa West Buganda Rt. Rev. Henry Katumba Tamale yagambye nti Omusumba Kaggwa ng'akyakulira Ggaba Seminary naye (Katumba) yali Kawuku kyokka baagenda okumulonda okugenda e Kako ate ne basisinkanayo.\n"Tuleme kwekubagiza ng'abatalina ssuubi, omukulu oyo omulimu gwe agukoze, enkulaakulana agireese n'okugatta abantu tubadde tutambuza ffenna ekkubo ly'Omusaalaba. Mbasaba omusaalaba gwa kristo gwe yakoleeza nammwe mukoleezeeko gusobole okusigala nga gwaka" Omulabirizi Katumba bwe yaggumizza.\nOmusumba Rt. Rev. Sereverus Jjumba eyadda mu bigere bya Kaggwa ng'awummudde mu 2018, yasiimye abo ababadduukiridde n'asaba Abakristu okwongera okubasabira. Francis Katabaazi Omubaka omulonde wa Kalungu East; Omusumba Kaggwa abadde omugunjuzi era omukozi ennyo akyusizza endowooza n'embeer za Bannamasaka.\nNze nga ssentebe w'abaasomerako mu sseminaaliyo e Bukalasa mwenyumirizamu. Richard Ssebamala omubaka omulonde owa Bukoto Central; Omusumba Kaggwa y'omu ku bantu abanjagazisa ebyobufuzi. Abadde ddoboozi ly'abatalina baboogerera naddala ku nsonga ezinyigiriza omuntu waabulijjo, omwetowaze ate ayagala ennyo abantu awatali kusosola mu mawanga oba ddiini.\nOmubeezi w'Omusumba w'essaza ly'e Masaka Msgr. Dominic Ssengooba bwe yabadde ayigiriza mu lutikko e Kitovu yagambye nti Kaggwa abadde mwetowaaze, ow'ekisa, omugumiikiriza, omukozi ate nga yeewaayo n'okwagala buli muntu awatali kusosola.\nSSABASUMBA w'essaza ekkulu erya Kampala Dr. Cyprian Kizito Lwanga awadde Pulezidenti Museveni amagezi nti bw'abeera waakugonjoola ensonga ezaagaanye abantu ba Buganda okulonda aba NRM, abawe Federo buli kitundu kyekolere ku nsonga zaakyo nga bwekiri mu massaza g'Eklezia Katolika.\nYasoose kwogera ku mugenzi Omusumba Kaggwa n'ategeeza nti abadde ddoboozi ly'abantu abanyigirizibwa era nga buli kimu akyogera mu mazima nga bwe kiri kyokka ng'abyogera mu bukkakkamu mu ddoboozi lyennyini ly'abadde akozesa okubunyisa evvanjiri.\nYasabye Museveni nti okukulembeza Federo ya East Africa yandisoose kulowooza ku ya Uganda ng'emu ku ngeri y'okumalawo embeera y'obusosoze mu mawanga gyagamba nti etabudde nnyo abantu ne badda mu kunenengana.\nYabadde mu mmisa y'okusabira omwoyo gw'Omusumba Kaggwa e Lubaga n'akuutira abakulembeze naddala abavuganyizza ku bwapulezidenti mu kalulu akaakaggwa basonyiwagane era bakkaanye bave mu kuvumagana.\nOmumyuka wa Pulezidenti Edward Ssekandi.\nOmumyuka wa pulezidenti, Edward Kiwanuka Ssekandi yatenderezza omugenzi Bp. Kaggwa olw'eddimo eddene ly'alese akoze mu ssaza ly'e Masaka okuli okukulaakulanya abantu ba ng'ayita mu kitongole kya MADDO, okuyamba abavubuka n'okutumbula ebyobulamu.\nEvaresto Kayondo, ssentebe wa Bannamasaka abakolera mu Kampala era ssentebe w'ekibiina ky'abasuubuzi ekya KACITA: Eklezia, eiriddwa naye Bannamasaka tuiriddwa nnyo omusumba omulungi akoze ennyo okutugatta n'okutukubiriza okwenyigira mu mirimu egy'enkulaakulana.\nAzimbye ekifo kya\ne e Nsambya ekya Bishop Ddungu Gardens ssaako ekizimbe kya Bannamasaka eky'emyaliiriro omusanvu mu kibuga wakati omuva ensimbi eziyambako okuddukanya emirimu gy'essaza ly'e Masaka.\nGodfrey Kirumira ssentebe w'abagagga ba Kwagalana; Nasinga okutegeera omusumba Kaggwa nga ndi ku kakiiko akateekateeka emikolo gy'okutuuza omusumba Severus Jjumba eyamuddira mu bigere. Abadde omukulembeze ategulumiza, awuliriza ate assa mu bantu ekitiibwa.\nTetusobola kuwamba Gavt. - Bp. Lwanga


Okuva 2 | Bayibuli ey'Oku Mukutu Gwaffe Ogwa Intaneeti | New World Translation\nOkuzaalibwa kwa Musa (1-4)\nMuwala wa Falaawo afuula Musa mutabani we (5-10)\nMusa addukira e Midiyaani era awasa Zipola (11-22)\nKatonda awulira okukaaba kw’Abayisirayiri (23-25)\n2 Mu kiseera ekyo, omusajja omu ow’omu nnyumba ya Leevi yawasa muwala wa Leevi.+ 2 Omukazi oyo n’aba olubuto n’azaala omwana ow’obulenzi. Bwe yalaba ng’omwana alabika bulungi, n’amukweka okumala emyezi esatu.+ 3 Bwe yalaba nga takyayinza kumukweka,+ n’afuna ekibaya eky’ebitoogo* n’akisiigako envumbo n’amuteekamu, n’akiteeka mu kisaalu ku mabbali g’Omugga Kiyira. 4 Naye mwannyina+ w’omwana oyo n’ayimirira walako, asobole okulaba ekinaamutuukako. 5 Muwala wa Falaawo bwe yajja ku Mugga Kiyira okunaaba, abaweereza be abakazi nga batambulira ku mabbali ga Kiyira, n’alaba ekibaya mu kisaalu. Amangu ago n’atuma omuzaana we akireete.+ 6 Bwe yakibikkula n’alaba omwana ng’akaaba, n’amukwatirwa ekisa, naye n’agamba nti: “Ono y’omu ku baana b’Abebbulaniya.” 7 Mwannyina w’omwana n’agamba muwala wa Falaawo nti: “Ŋŋende nkuyitire omu ku bakazi Abebbulaniya anaayonsa omwana era anaakuyamba okumulabirira?” 8 Muwala wa Falaawo n’amugamba nti: “Genda!” Amangu ago omuwala n’agenda n’ayita nnyina w’omwana.+ 9 Muwala wa Falaawo n’amugamba nti: “Twala omwana ono omuyonse era omulabirire, nja kukusasula.” Bw’atyo omukazi n’atwala omwana n’amulabirira. 10 Omwana bwe yakula, n’amutwalira muwala wa Falaawo, n’afuuka mutabani we.+ N’amutuuma Musa,* era n’agamba nti: “Kubanga nnamuggya mu mazzi.”+ 11 Mu nnaku ezo, Musa bwe yali ng’akuze,* yagenda eri baganda be okulaba engeri gye baali bakozesebwamu emirimu egy’amaanyi,+ n’alaba Omumisiri ng’akuba Omwebbulaniya, omu ku baganda be. 12 N’amagamaga n’alaba nga tewali amulaba, n’atta Omumisiri n’amukweka mu musenyu.+ 13 Ku lunaku olwaddirira yaddayo n’asanga abasajja babiri Abebbulaniya nga balwana. N’agamba eyali mu nsobi nti: “Lwaki okuba munno?”+ 14 Awo omusajja oyo n’amuddamu nti: “Ani yakulonda okutufuga era okuba omulamuzi waffe? Oyagala kunzita nga bwe wasse Omumisiri?”+ Musa n’atya, n’agamba nti: “Mazima ddala kye nnakoze kimanyise!” 15 Falaawo bwe yakiwulira, n’ayagala okutta Musa, naye Musa n’adduka Falaawo n’agenda abeere mu nsi ya Midiyaani,+ bwe yatuuka eyo n’atuula okumpi n’oluzzi. 16 Mu Midiyaani+ waaliyo kabona eyalina abawala musanvu. Abawala abo bajja okusena amazzi n’okujjuza ebyesero okuwa endiga za kitaabwe amazzi. 17 Naye nga bwe kyabanga bulijjo, abasumba bajja ne babagobawo. Awo Musa n’asituka n’ayamba* abawala abo era n’awa endiga zaabwe amazzi. 18 Bwe baddayo eka eri kitaabwe Leweri,*+ n’ababuuza nti: “Kizze kitya okuba nti leero mukomyewo mangu awaka?” 19 Ne bamuddamu nti: “Waliwo Omumisiri+ atuyambye n’atuwonya abasumba, n’atusenera amazzi era n’awa n’endiga amazzi.” 20 N’agamba bawala be nti: “Kati olwo ye ali ludda wa? Lwaki temuzze naye? Mugende mumuyite alye naffe emmere.” 21 Musa n’akkiriza okubeera n’omusajja oyo, era omusajja oyo n’addira muwala we Zipola+ n’amuwa Musa. 22 Oluvannyuma, Zipola n’azaala omwana ow’obulenzi, Musa n’agamba nti: “Nja kumutuuma Gerusomu,*+ kubanga ndi mugwira mu nsi eno.”+ 23 Nga wayiseewo ekiseera kiwanvu,* kabaka wa Misiri yafa,+ naye Abayisirayiri beeyongera okusinda olw’obuddu n’okukaaba olw’ennaku, era okukaaba kwabwe olw’obuddu ne kutuuka eri Katonda ow’amazima.+ 24 Awo Katonda n’awulira okusinda kwabwe,+ era n’ajjukira endagaano gye yakola ne Ibulayimu ne Isaaka ne Yakobo.+ 25 Katonda n’alaba okubonaabona kw’Abayisirayiri, n’abakwatirwa ekisa.\n^ Oba, “essanduuko.”\n^ Litegeeza, “Okuggibwa mu,” kwe kugamba, okununulibwa mu mazzi.\n^ Oba, “Musa bwe yali agenda afuuka ow’amaanyi.”\n^ Oba, “n’alwanirira.”\n^ Kwe kugamba, Yesero.\n^ Litegeeza, “Omugwira Eyo.”


Mufulume!!! Vidiyo ya wattsup ebizaalidde ba kkansala e Mukono - Watchdog Uganda\nOMUKUBIRIZA w’olukiiko lwa Disitulikiti ye Mukono Emmanuel Mbonye yavudde mu mbeera ku lw’okutaano nalagira ba kkansala 2 okufuluma mu lukiiko lwa Disitulikiti olwabadde lugenda mu maaso nga entabwe yavudde ku kuba nti bagenze mu maaso ne batumbula eddoboozi lya Vvidiyo ya wattsup eyalekanidde waggulu ne sasamaza abakiise n’atuuze abaabadde mu kisenge awateserezebwa.\nAbagobeddwa kuliko avunanyizibwa ku bifulumizibwa mu Disitulikiti era nga ye kkansala w’abavubuka Faisal Kigongo saako n’avunanyizibwa ku byensimbi era nga ye mukyala akiikirira egombolola ye Nagojje Anna Lubuulwa.\nKigambubwa nti wakati nga olukiiko lugenda mu maaso Kigongo yajjeyo essimu naabaako obubaka obwabadde mu vvidiyo bwe yalaze munne Anna Lubuulwa kyokka mu butanwa eddoboozo lye ssimu neliwogganira waggulu, ekyaleesewo akatabanguko mu lukiiko era Sipiika nasalawo okubagobera wabweru, era nabagaana okudda.\nSipiika Mbonye mu kwogerako ne bannamawulire yagambye nti, ba kkansala kye baakoze kikontana n’amateeka agafuga entula z’enkiiko za Disitulikiti era nagamba nti kino yakikoze okusobola okuzzaamu abakulembeze empisa saako n’okuwa ekitiibwa enkiiko.\nYagambye nti tagenda kukkiriza bakulembeze kweyisa mu ngeri etali yabugunjufu, nagamba nti ba kkansala bwe baali bayingira obukulembeze baasomesebwa amateeka agafuga enkiiko nga bwe bagamenya balina okukangavvulwa.\nYayongeddeko nti agenda kubawandikira mu butongole akubamanyisa amateeka g’ebamenye.\nOlvanyuma olukiiko lwawedde nga abakiise basazeewo okwongera okutunulira embeera ye nguudo mu Disitulikiti, eby’okwerinda saako n’enkulakulana eyawamu mu Disitulikiti.


Oluvudde e Luzira n’addamu Sitalinyebwa ne...\nAbasuubuzi mu katale k’e Kitintale bali ku...\nSSEMAKA akwatiddwa olw'ebigambibwa nti, atuze mukazi we n’amutta lwa ssente 40,000/-. Ssaalongo Akireo Malege 59, omusuubuzi mu kabuga k’e Kikunyu e Kammengo akwatiddwa poliisi y’e Mpigi lwa kukkakkana ku mukazi we Gorret Mbabazi 40, n’amutuga n’amutta lwa kumubanja ssente ze 40,000/-.\nAbafumbo bano baasoose kufuna butakkaanya oluvannyuma lwa Mbabazi okunoonya ssente ze emitwalo ena ne zimubula kyokka bwe yazisabye bba Ssaalongo Malege n’amulangira obwenzi era n’agaana okuzimuddiza ekibaviiriddeko okulwana okumala ekiseera.\nKigambibwa nti ng’okulwanagana kuwedde, Ssaalongo Malege yeefudde egenze owa mukyala muto wabula n’akomawo n’asooberera Mbabazi n’amugwa mu bulago n’amutuga.\nNga Ssaalonga amaze okutta mukazi we, omulambo yaguggalidde mu nnyumba n’agenda ewa mukazi we omulala gye yasuze era olwakomewo ku makya n’atandika okubikira abantu nti, mukazi we Mbabazi afudde.\nAbatuuze batemezza ku poliisi y’e Mpigi egenze okwekebejja omulambo ne bagusangako enkwagu mu bulago n’ebisago ebirala ku mubiri ekibawalirizza okugutwala mu ddwaaliro e Mulago ne kizuulibwa nti yatugiddwa era Ssaalongo Malege n’akwatibwa n’aggalirwa mu kaduukulu ka poliisi e Mpigi.\nAbooluganda lwa Mbabazi baategeezezza poliisi nti, omuntu waabwe tabadde mulwadde. Akulira poliisi y’e Mpigi, Elias Twesigye ategeezezza nti, Malege aguddwaako omusango gw’obutemu ku fayiro nnamba CRB; 131/2019.\nEbipya bizuuse ku muwala eyawambiddwa n'attibwa: Bba olukwe yalubaddemu


Bukedde Online - Titie bamusibye ‘nkusibidde awo’ Katongole n’awunga\nTitie bamusibye ‘nkusibidde awo’ Katongole n’awunga\nGavumenti ennyonnyodde lwaki Sejusa tesobola...\nAbagagga b'omukampala amabanja gabatuuse...\nTitie ng’alaga abawagizi be Sserunjogi .\nOMUYIMBI Titie Tendo Tabel atulise n’akaaba bwagasimbaganye n’abasajja be bombi okuli Katongole Omutongole ne Deo Sserunjogi. Sserunjogi okukakasa nti kati y’ali mu kintu (ye musajja wa Titie) yamunaanise empeta ya nkusibidde awo ku siteegi mu maaso ga maama wa Titie enduulu n’evuga okuva mu bantu.\nTitie ne Katongole ku siteegi.\nKino Sserunjogi yakikoze amangu ddala nga Titie yaakamala okuyimba ne Katongole, abantu ne bakuba Katongole olube nti, “lwaki teweesonyiwa mukazi,” kyokka Katongole n’abaddamu nti, “okutuusa nga tugattuluddwa mu butongole nze, Titie nkyamutwala nga mukyala wange oyo Sserunjogi amwesibako bwesibi...” Bino byabadde ku Theater Labonita ku Lwokutaano ekiro, Titie bwe yabadde atongoza oluyimba lwe ‘Tebyansala’ olwawandiikibwa omuyimbi Chris Evans.\nTitie ne Katongole baasoose kuyimba bombi ku siteegi ennyimba omuli ez’omukwano n’endala obwedda mwe beekoonera n’okwerangira. Ng’anaatera okumaliriza, yasuddemu oluyimba lwa ‘Tebyansala’ wano, Sserunjogi eyabadde atudde waggulu mu VIP n’akkirira amadaala n’amwegattako ku siteegi.\nNnyina wa Titie ng’amugudde mu kifuba.\nYasoose kusikayo ssente n’atandika okumufuuwa enkola y’Ekinaigeria ekyaddiridde kwe kusikayo empeta mu nsawo y’empale. Wano yafukamidde n’agimwambaza olwo enduulu n’evuga era olw’essanyu, Titie yatulise n’akaaba.\nAmangu ago, nnyina eyabadde atudde mu bantu yadduse n’alinnya ku siteegi n’amugwa mu kifuba mu ngeri emusanyukirako olw’okufuna empeta.\nBino byonna obwedda bigenda mu maaso nga Katongole ali ku bbali azimbye omutima. Sserunjogi olwabuuziddwa oba kye yakoze akikakasa (okuwa Titie empeta) yazzeemu kimu nti, “ebigambo byange bitono mutunuulire bikolwa\nKatongole kkiriza bwe nakusinza ensumika


Bukedde Online - Ebikendeeza obwagazi mu bakyala abakuze\nObuwale bwammwe tobuwa musajja kubwoza\nOmuwala gwe nasasulira ne fiizi yammenya o...\nABAKYALA bangi bwe bakula tebaagala kwegatta era obwagazi bukendeera. Abasinga balowooza nti bw’okula tolina kwegatta era n’abamu bagamba nti kibi okwegatta nga n’abaana beegatta, endowooza eno ereetera abakyala bangi okuva ku kwegatta.\nAbaagalana nga bali mu laavu. Oluusi abantu bwe bakula ebyomukwano nga babivaako.\nEdith Mukisa omukugu mu kubuulirira abaagalana n’abafumbo yagambye nti okwegatta tekuliiko myaka. Omuntu yenna ng’alina obusobozi teyandivudde ku kwegatta.\nEbintu ebisinga okugaana abakyala abakulu okwegatta obulungi mulimu; Obusobozi mu mubiri; Abakyala abamu bwe bakula bafuna obunafu mu magumba era n’omubiri nga tebaagala kwegatta olw’okulumizibwa mpozzi n’amagulu okuba nti tegeeweta bulungi.\nAte oluusi endwadde abantu abakulu ze batera okufuna nga ‘arthritis, omugongo, okumekeeta kw’amagumba n’ebirala ng’ebyo bigaana omukyala okwegatta. Atandiikiriza mpola ogenda okulaba ng’abiviirako ddala.\nAte oluusi abakyala abamu bafuna omugejjo nga bakuze. Anti bw’ogejja otandika okunafuwa era weesanga oli munafu. Okwewala bino buli mukyala yandisigadde nga mwangu newankubadde ng’akuze.\nOlina okugenda mu maaso okukola emirimu egiyamba omubiri okubeera nga mwangu. Kola dduyiro, teweefuula mugayaavu mu by’okola wabula omubiri gukozese.\nAte weewale ebintu oba emmere ekunafuya ng’ebintu ebirimu ssukaali omungi, omunnyo, amasavu, butto n’ebirala.\nOmubisi ogufuula omukyala gukendeera. Omukyala oba omwami alina omubisi ogumufuula ky’ali.\nOmusajja abeera ne ‘oestrgen’ ne ‘testestrone’ wabula omubisi oguyitibwa ‘testestrone’ gwe gubeera omungi mu basajja. Era mu buvubuka gweyongera okuyamba omuvubuka okukuza ekirevu, okutandika okukola amagi g’ekisajja, era n’eddoboozi okukyuka.\nKati ate omukyala alina ‘oestrogen’ nga mungi ku ‘testestrone’, era omubisi guno gweyongera ng’omuwala avubuka ne gukuza amabeere, n’agenda mu nsonga anti amagi gaba gakuze.\nKati ate bw’okula n’otuuka mu myaka nga 45, omubisi ogw’ekikyala gukendeera era oluusi ogw’ekisajja ne gutandika n’okulaga obubonero obulaga nti okuze ng’eddoboozi okubeera ng’eryekisajja, amabeere okuggwaamu ekinyusi n’ebirala. N’ekirala ekikendeera bwe bwagazi bw’omukyala.\nKale bw’onoonya omukyala omukulu olina okufuba kubanga obwagazi bubeera wala anti kyenkana obuswandi aba takyalina.\nAte mu butonde aba takyazaala kale nga n’obwagazi bwakendeera. Era embeera eno ekaza ensulo amazzi ne gakendeera, efunza obukyala ne bufuuka ng’obwomwana omuto.\nNaye ssinga osigala nga weegatta ensulo zisigala zireeta era n’obukyala newankubadde bufunda naye era osobola okwegatta. Obwagazi bukendeera.\nKubanga oba oludde ne munno, okwegatta kutuuka ekiseera nga si kipya eri omukyala. Era omusajja alina okwefubako nnyo okulaba ng’asigala ng’asanyusa omukyalawe.\nAlina okuyiiya ennyo, alina okukola ebyo by’alowooza nti bisobola okuggyayo obwagazi. Ebyembi abasajja abasinga bwe bakulana n’abakyala nga n’okwegatta bakuvaako.\nBw’alaba ng’omukyala tayagala tafaayo kuyiiya alabe ng’asigala mu kisaawe naye. Ekisookera ddala obwagazi bubeera wala kale olina okumunoonya mu magezi.\nJjukira nti ebyokwegatta buli lunaku ku myaka gino tekikola. Naawe olina okusonda amaanyi g’ekisajja. Kubanga bw’otogasonda n’omala mangu munno n’omuleka kimuyisa bubi.\nEBIROWOOZO EBINGI BITTA OBWAGAZI\nEbirowoozo ebingi bubuza obwagazi. Ebiseera ebisinga mu myaka egyo abakyala abangi ebirowoozo babiteeka ku bintu birala ng’abaana, amabanja n’ebirala anti obudde bugenda ate ng’ebyokukola bingi.\nAte abakyala abamu ayinza okubeera n’ebimweraliikiriza mu bwongo, kale ng’okwegatta kizibu. Ekibi ennaku zino abakadde bangi tebalina kutegeka kulungi kale ne mu myaka egy’okuwummula bakola.\nOmukyala omukulu ng’ali mu mbeera eno kizibu okufuna obwagazi okwegatta. Anti aba akola akomawo ng’akooye ate abeera mu birowoozo. Bakulu bannange mulina okwetegekera musobole okunyumirwa obukadde.\nEndowooza y’abakazi ku kwegatta. Kino kikulu nnyo era nga wano kye kisinga okugaana abakyala abakulu okwegatta.\nAbantu abasinga bwe bamala okuzaala ng’ebyokwegatta babivaako. Anti basinga okwegatta bakutwala nti okusinga kuyamba kuzaala. Tebamanyi nti okwegatta kwesanyusa, era nti n’abatazaala balina okwegatta era kuyamba n’okukuuma omukwano.\nN’ekirala amaka nga galimu ebizibu omukyala talaba lwaki yeegatta n’omusajja era waliyo n’okutya okufuna obulwadde. Kale abakyala abakulu abasinga okwegatta bakwesonyiwa.\nAbakyala abalala batya siriimu, era mu kutya okwo n’endowooza ze balina, obwagazi bukendeera era omukyala n’abiviirako ddala.\nNaye nga buli muntu waddembe okwegatta newakubadde ng’akuze kubanga obwagazi newankubadde buba butono naye buba bumala era omukyala afuna bulungi amazzi era ne yeegatta bulungi.\nEBIKA;Tubikozese okutumbula eby'enkulaakulana mu Buganda\nTOYOTA VITZ:Olw'okunywa ekitono zikyusiddwa kati zivuga n'empaka


Bukedde Online - Sumaya yeebugira leeba\nAwozezza omusango gw'okumuziika mu ntaana emu ne bba n'aguwangula\nKansala aleese 'ggaali ekozeeko'\nSUMAYA Muwonge owa Bukedde Ttivvi eyatandikira mu kunyumirwa, mu kiseera kino ali mu mbeera ndala anti ekiseera kyonna yeesogga leeba.\nSumaya (wakati) oluvannyuma baamutisse ekibaya mw’anazazika bbebi.\nNnyina Connie Nalugwa yasoose kumukubira ssimu ng’amusaba okumuwerekerako kyokka Sumaya, omuzito ng’asulirira kuzaala kwe kumuddamu nti teyeewulira bulungi.\nConnie yamunnyonnyodde nti alina minisita gw’agenda okusisinkana okubaako ddiiru gy’akutula ku pulojekiti yaabwe bombi bwatyo olwawulidde ekya minisita ne ddiiru n’akkiriza okumukima. Olwalinnye mmotoka baasibidde ku Hotel International e Muyenga.\nBaatambudde butereevu n’amutwala mu kisenge ekimu nti minisita gy’atudde kyokka mu bwangu obw’ekitalo, mikwano gye abaabadde beekwese, baafubutuse wansi w’obutebe, mu kateni n’obusonda ne bamuyimbira ennyimba ezimuwaana nga bwe yeewuunya n’akaabamu olw’essanyu.\nWano yabadde atuuse ku kabaga akakulembera omukyala asulirira okuzaala akamwagaliza okusumulukuka obulungi akayitibwa ‘baby shower’. Kaamukoleddwa mikwano gye nga bakulembeddwaamu Aisha Kirabo, Desire Mbabazi, Ritah Jeff, Annet Mpagi, Mummy Ann n’abalala.\nBaalidde naye ekijjulo n’okusala keeki oluvannyuma ne bamuwa ebirabo omuli ebikozesebwa ku bbebi eyaakazaalibwa ne bagattako okusala keeki.\nMuseveni awagidde okwongeza ffiizi e Makerere\nMukole dduyiro okulwanyisa sukaali - Bakugu\nLeero mu mboozi y'omukenkufu tukulaze ekyuma ekisumulula obusimu n'osaza kimu\nEbibala alina sukaali by'alina okulya


Bukedde Online - Bahati awabudde ku musolo gwa SACCO\nYeegasse ne muwala we n'atta bba\nMINISITA omubeezi ow’ebyenfuna n’okuteekerateekera eggwanga, David Bahati agambye nti Gavumenti tegenda kuteeka musolo ku buli SACCO wabula ezo ezeesobola ezikola ssente eziwera.\nWabula omukugu mu byenfuna n’enkulaakulana, Charles Ocici akulira Enterprise Uganda yamuwabudde nti okuteeka omusolo ku SACCO, Gavumenti egenda kubeera ng’ezisanyaawo. Yagambye nti, kye yandikoze kwe kukwata ssente ne bazongera mu SACCO ez’enjawulo, abantu ne bazeewola okukola bizinensi olwo bizinensi ezikulaakulanye ne bazisoloozaako omusolo.\nBahati yagambye nti, enkulaakulana okujja ku ggwanga eyawukana kinene nnyo n’okugaggawala. Yajjukizza abantu nti Museveni bw’abategeeza bulijjo nti Gavumenti ekoze enguudo, kati abantu basaanye bazikozese okutwala ebyamaguzi mu katale basobole okugaggawala era n’amasannyalaze agatuuse mu bitundu, bagakozese okwekulaakulanya.\nBino yabyogedde aggalawo omusomo ogwategekeddwa Bannakigezi ku kwekulaakulanya n’okukyusa endowooza ebasiba mu bwavu. Ocici ng’asomesa yategeezezza abantu nti, omuntu tateekwa kutandika bizinensi na ssente ze yeewoze wabula okuzeewola okwongera mw’eyo gye yatandikawo edda esobole okuyitimuka.\nEra abagenda mu SACCO okwewola tebasuubira nkulaakulana ya maanyi kyokka abo abatereseeyo ssente ne ziwera basobola okuzeewolerako.\nAbasse omugagga w'e Nalukolongo baasoose kutunda maka ge\nOmugagga w'e Lubaga eyawasa akavubuka kamwefuulidde ne kamutta\nMbabaali eyatta mukazi we sugammami bamusiba batya emyaka 20 gyokka!!


Yita Uber boda ogonze obulamu - Radio Simba, The Best Luganda Station in the World !\nYita Uber boda ogonze obulamu\nWewale okulwisibwa mu Jam, okwetoloola ekibuga nga onooya Parking, oba okutambulira ku bunkenke olwa boda boda ezitesigika. Yita Uber Boda ogonze obulamu. Uber Boda yesigika, nnyonjo, bavuga bulungi ate nga ebbeeyi esoboka.\nYita Uber, wonna w’oli obudde bwonna


Bukedde Online - Abanyaga abagudde ku bubenje poliisi ebakutte ne babotola ebyama: ''Emizimu gitubanja ebibbe''\nKCCA eguze akatale ka USAFI ku buwumbi 39!\nMusisi akwasizza Katikkiro ettoffaali lya ...\nPOLIISI egudde ku nfo y''abanyagulula abagudde ku bubenje ku nguudo ez’enjawulo mu ggwanga ne boogera ebyama gattako n''okuwera obutaddamu kubba kuba emizimu gisusse okubabanja okubabanja omunyago.\nPOLIISI egudde ku nfo y'abanyagulula abagudde ku bubenje ku nguudo ez’enjawulo mu ggwanga ne boogera ebyama gattako n'okuwera obutaddamu kubba kuba emizimu gisusse okubabanja okubabanja omunyago.\nOkunyagula ababa bagudde kikolwa ekisaasaanidde eggwanga lyonna kyokka e Kawempe abavubuka baatuuka n'okwekolamu ekibiina kye baatuuma "mutusonyiwe " nga kino kirimu abavubuka abasoba 30, abamu batambulira ku boda boda ng'ennamba ziwanikiddwa wagulu tosobola kuziraba bulungi so nga abandi bakozesa bigere.\nFred Baijanebera, omusirikale w'eggye ezzibizi, akola ku kunooyereza mu ofiisi y'omubaka wa Pulezidenti e Kawempe yategeezezza nti ekibinja kino kisibuka mu Mayinja zooni nga balina ababakubira amasimu singa wabaawo akabenje akagudde mu Kawempe n'ebitundu ebirala.\nYagambye nti okusobola okuzuula ekibinja kino buli awagwa akabenje abavubuka bano babadde tebalutumirwa mwana, nga beefuula abazze okuwa obuyambi nga beenaanise yunifoomu za Red Cross so nga ekigendererwa kyabwe kya kunyagulula abagudde ku kabenje.\nYayongeddeko nti abamu ku bavubuka bano bakolera ku mmotota za 'Kasiringi' zsiyite 'Breakdown' ewa Kibe, abandi basiiba mu Mayinja zooni we baakuba ebibaati nga balina ne Boda Boda ze bakozesa okutuuka amangu awaba wagudde akabenje kyokka poliisi buli lw'egenda okubakwata bayita mu bituli by'amabaati ne badduka .\nWiiki ewedde waliwo akabenje akaagudde ku luguudo lwa Nothern Bypass mmotoka ekika kya Fuso nnamba UAT 987R eyabadde ettisse kasooli ng'eva Kibaale okudda e Busia bwe yaremeredde omugoba waaayo n’agikuba ekigwo , abavubuka bano baayanguye ne batandika okusomba ensawo za kasooli poliisi we yatuukiddewo n'ekwatako Ibrahim Kasibante abalala ne badduka.\nOno ye yalonkoomye banne n'ategeeza nti akabinja kalimu abantu bangi n'aggyayo ne bwiino okuzimbiddwa emboozi eno!.\nBuli awakung'aanira abadduukirize n'ababbi mwe bajjira\nKu Lwomukaaga akabenje akalala kaagudde ku luguudo lwa Mawanda takisi nnamba UAL 551N eyabadde eva e Kampala ng'edda e Kanyanya mu Kitala bwe yatuuse ku makubo agaawulamu okuli eriva ku Kaleerwe okudda e Kamwokya n’erisalamu okuva e Mulago okudda e Kyebando, teyasibyemu olwo n'ayambalagana ne loole nnamba UAH 914R eyabadde eva ku Kaleerwe ng'edda e Kamwokya ng'etisse kolansi, abavubuka bano n'era baalabiddwaako ne batandika okwefuula abaduukirira abagudde ku kabenje kyokka nga banyaga balumiziddwa!\nEmizimu gy'abantu ababbibwa giraajana\nJunior Musisi, omu ku babbi ab'ekika kino yategeezezza abasirikale nti ekibiina kyabwe kimaze emyaka 3 nga tebakimanyiddwa mu bantu n'agamba nti abamu ku bannaabwe baakivuddemu nga naye kati akyabulidde olw’emizimu egimwesibyeko agiddize ebintu bye yagibbako, yagambye nti abamu ku bannaabwe baali mu kasolo group, Musisi yagambye nti basinga ku bbira ku nguudo z'omu Kampala ng'enguudo ezifuluma Kampala bakoma ku mayiro 20 zokka .\n"Mwana waliwo akabenje akaagwa ku luguudo lw'e Luwero ekiro munnaffe abeera e Matuga n’atukubira essimu ne tugendayo twasanga poliisi tennatuuka ne tukyambuwa emirambo naye waliwo omulambo ogwalina ensawo omwali olubugo n'essimu kati nze naggyamu essimu ensawo ne ngisuula naye buli lwe ntekawo omutwe omuzimu gunsaba nsawo era Katonda n'amala annyamba ne gunvako, sijja kuddamu kubba mirambo.\nSimanyi oli wa mawulire nze obwedda mmanyi mbulira mbega wa Poliisi! Ggwe ffala tonteeka mu mawulire nnina omukyala n'abaana era bakimanyi ndi muvuzi wa Boda Boda " Musisi bwe yategeezezza.\nAbanyaga abagudde ku bubenje bakukkulumidde emizimu egibalumba


Bukedde Online - Mubajje asisinkanye Kamulegeya\nMagufuli alagidde abaddukanya ekidyeri ekyasse abantu baggalirwe...\nAb'e Rubirizi basabye Museveni akome ku bajaasi abalwanyisa envuba...\nBawera kusimbira kkuuli enteekateeka z'okuyisa bajeti ya 2018/2019...\nMukolerere obukadde bwammwe - Minisita Katumba Wamala\nAba NRM ebweru w'eggwanga bajaguzza olunaku...\nMulekere abantu eddembe - Bp. Semwogerere...\nMufti Sheikh Shaban Mubajje asisinkanye akulira Bamasheikh mu ggwanga ab’ekiwayi ky’e Kibuli Sheikh Obedi Kamulegeya ekyataputiddwa nti enkolagana y’abakulu bombi eyongedde okunywera.\nSheikh Mubajje ( ku kkono) ng’alamusa Sheikh Kamulegeya.\nKyokka Sheikh Kamulegeya yategeezezza Bukedde nti okusisinkana Mubajje ku Hotel Africana, baabadde ku mukolo ogwategekeddwa omubaka wa Saudi Arabia nga bajaguza emyaka 78 egy’enkyukakyuka ezaaleetebwa Ssekabaka Abdallah.\nEnsonda e Kibuli zaategeezezza nti Mubajje okusisinkana Kamulegeya ne beegwa ne mu bifuba kyewuunyisa kuba Kamulegeya aludde ng’avumirira Mubajje olw’okutunda emmaali y’Obusiraamu.\nKamulegeya yasooka kusisinkana Mubajje nga April 19, ku Dduwa eyategekebwa omubaka wa Bukoto South, Muhammad Mbabaali okujjukira kitaawe Haji Akaya Muyanja. Kyokka Kamulegeya yategeezezza Bukedde nti yayitiddwa ku mukolo mu bukulu bwe nga dayirekita w’ekibiina kya Muslim World League mu Uganda.\nSheikh Mubajje ng’agwa Sheikh Kamulegeya mu kifuba.\nAba Saudi Arabia be baatandika ekibiina kino era be bakiwa ssente. Mufti naye yasangiddwa ng’ayitiddwa ku mukolo ne mmulamusa ng’omukulembeze w’Abasiraamu.\nYagambye nti ye ng’omukulembeze mu Busiraamu tasiba bukyayi ku mutima. Mubajje bw’aba alina ensobi ze yakola ng’omuntu ye yamusonyiwa n’amukwasa Allah y’alimanya bw’amulamula.\nGye buvuddeko Kamulegeya yafuna obutakkaanya n’ab’e Kibuli nga buva ku nteekateeka za Kamulegeya mwe yaleetera Pulezidenti Museveni okuwa ssente ekibiina ekisolooza Zaka mu ggwanga ekya House of Zaka and Waqf.\nMuseveni yabasisinkana ku Africana n’abasuubiza obukadde 400. Kyokka Kamulegeya yategeezezza nti ssente tebannazibawa. N’ekiragiro kya Pulezidenti obutaggya musolo ku ssente za Zaka nakyo tekiteekebwanga mu nkola.\nKyokka ensonda zaategeezezza nti obutakkaanya wakati wa Kamulegeya n’Omulangira Kassim Nakibinge bugenze bugonjoolwa era Kamulegeya agenda e Kibuli n’asaalira omugenzi Kakungulu buli luvannyuma lwa Juma.\nBawera kusimbira kkuuli enteekateeka z'okuyisa bajeti ya 2018/2019\nM7 akwasizza Abasiraamu ekyapa kya William\n‘Ebyambalo ebyeru ebitaliiko butuukirivu bya bwereere’\nOmuyimbi Qute Kaye asiramuse\nMagufuli alagidde abaddukanya ekidyeri...\nOMUWENDO gw’abantu abaafiiridde mu kidyeri mu nnyanja Nnalubaale gwongedde okulinnya! Pulezidenti wa Tanzania John...\nAb'e Rubirizi basabye Museveni...\nABAKULEMBEZE b’omu disitulikiti y’e Rubiriizi basabye Pulezidenti Museveni okukoma ku bajaasi ba UPDF okukendeeza...\nBawera kusimbira kkuuli enteekateeka...\nABABAKA ku kakiiko ka palamenti akavunaanyizibwa ku byobulimi bawera kusimbira kkuuli enteekateeka z’okuyisa embalirira...\nMukolerere obukadde bwammwe - Minisita...\nMINISITA omubeezi ow’ebyenguudo Gen. Edward Katumba Wamala akubirizza abantu okukolerera obukadde bwabwe nga bakyalina...\nBobi Wine eby’okutulugunya abantu...\nBOBI Wine ne banne eby’okubatulugunya babitutte mu kibiina ky’amawanga amagatte (UN ), era boongedde okukungaanya...


Akulira poliisi y’e Buziranjovu akwatiddwa...\nEmmere ya Gavumenti etuuse ku bantu 9000...\nEkisaawe kino kisangubwa ku kyali Kyungu, mu Mukono ng’akulira ttiimu eno, Samuel Odongo agamba nti bamaze emyaka nga bakozesa ekisaawe kino wabula nannyini ttaka lino yatandika okuyiwa ebikozesebwa mu kuzimba kwossa okusima omusingi mu kisaawe ekibalese nga tebamanyi we badda.\nMu ngeri y’emu ettendekero lino liyambye okuzimba ebitono naddala eby’abaana abalenzi n’abawala abatalina mwasirizi abayambiddwa okwegatta ku ttiimu z’amasomero nga Mukono parents’ P/S, Craddle land P/S-Kisoga, Dynaic SSS-Ssonde ne Jjeza Campus n’amatendero ga waggulu.\nAgamba nti mu kiseera kino tebamanyi we bagenda kuzza baana baabwe okusobola okusigala nga babayamba kuba bangi ku bano bayimiridde ku bitone byabwe ng’okujibwawo kw’ekisaawe kino kigenda kuziika obulamu bwabwe obw’omumaaso.\nBeemulugunyizza olwa Hajji Katimbo obutabawa kulabulwa n’obudde okusobola okwetegeka okusobola okufuna we basobola okuzza abaana bano obuzikiriza biseera byabwe eby’omumaaso wabula Haji Katimbo ategeezezza nti bano abadde tabamanyi nga bali ku ttaka lye wabula agamba nti alina antegeka yokubawa ettaka awalala we banaasobola okuzannyira.\nEbisaawe eby’enjawulo bizze bisaanyizibwawo ekissa eby’emizannyo mu matigga kuba bannabyamizannyo babulwa aw’okwetendekera okuzibola okukulaakulanya ebitone byabwe okutuuka ku kmtendera gye bayaayaanira.


OBULUMI! Ssegirinya ne Ssewanyana basigaddeyo mu kkomeraOBULUMI! Ssegirinya ne Ssewanyana basigaddeyo mu kkomera\nOBULUMI! Ssegirinya ne Ssewanyana basigaddeyo mu kkomera, omulamuzi akawangamudde, abakyala basigadde mu maziga\nKkooti enkulu e Masaka erangiridde nga 25, omwezi guno, Ogwekkumi, 2021 okuwa ensala yaayo ku kusaba kwa bannakibiina ki National Unity Platform (NUP), Muhammad Ssegirinya omubaka we Kawempe North ne munne Allan Ssewanyana, omubaka we Makindye West, okweyimirirwa ku misango egibavunaanibwa.\nSsegirinya e Luzira ate Ssewanyana e Kigo\nMu kkooti nga bakulembeddwamu bannamateeka baabwe, omuloodi wa Kampala Ssalongo Erias Lukwago, omubaka omukyala owa Kampala Shamim Malende, bawadde ensonga 9 lwaki bandyagadde okuva mu kkomera omuli bonna Bannayuganda ate bantu babuvunaanyizibwa, bagondera amateeka, balwadde nga betaaga obujanjabi, balina abakyala abaana nga betaaga okubalabirira, balina amaka agamanyiddwa n’ensonga endala.\nMu kkooti Ssewanyana aleese abantu basatu (3) okumweyimirira okuli Kasibante Moses, omubaka we Kalungu West Joseph Gonzaga Ssewungu ssaako ne Kansala we Lukuli A e Makindye Namakula Kevin.\nEkibadde mu kkooti\nAte Ssegirinya aleese omubaka we Makindye East Nyeko Derrick, Geofrey Kayemba Solo omubaka we Bukomansimbi South ssaako ne Thomas Bagonza, Kansala e Wandegeya mu divizoni y’e Kawempe.\nWabula omulamuzi Lawrence Tweyambe, asabye akadde okwekeneenya okusaba kwabwe newankubadde batuukiriza ebisanyizo okuyimbula omuntu yenna, kwe kulangirira sabiiti ejja ku Mmande nga 25, omwezi guno, okuwa ensala ye.\nOluvudde mu kkooti, munnamateeka Lukwago, agamba nti balina okweyambisa amateeka okutaasa abantu baabwe era bakulinda sabiiti ejja.\nOlunnaku olwaleero, Ssegirinya asimbiddwa mu kkooti ku nkola ya ‘Zoom’ ng’asinzira ku Limanda e Luzira ate Ssewanyana okuva e Kigo.\nSsegirinya ne Ssewanyana okusigala mu kkomera, kyongedde okunyigiriza famire zaabwe n’okusingira ddala abakyala abali mu maziga mu kiseera kino ssaako n’okunoonya ssente okutambuza amaka.\nOkuva sabiiti ewedde, bakyala ba Ssegirinya okuli Twahira Akandinda ne Nanfuka Fatuma bali mu kulajjana okusaba okuyimbula bba.\nBano bagamba nti wadde Ssegirinya ali mu kkomera, talina misango era Nanfuka yasaba Pulezidenti Yoweri Kaguta Museveni okuyamba okusonyiwa bba.


Njagala Kugenda Kwesanyusaamu. Nsabe Bazadde Bange Olukusa? | Abavubuka\nBISOME MU Afrikaans Albanian Amharic Armenian Azerbaijani Azerbaijani (Cyrillic) Bashkir Bulgarian Cebuano Chichewa Chinese (Simplified) Chinese (Traditional) Chitonga Cibemba Croatian Czech Danish Dutch Efik English Estonian Ewe Fijian Finnish French Georgian German Greek Gun Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Italian Japanese Kinyarwanda Kirundi Korean Latvian Lingala Lithuanian Luganda Luswayiri Luwalabu Macedonian Malagasy Malayalam Maltese Moore Myanmar Norwegian Ossetian Papiamento (Curaçao) Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swedish Tagalog Tamil Tatar Telugu Thai Tiv Tsonga Turkish Turkmen Ukrainian Umbundu Vietnamese Xhosa Yoruba Zulu\nLwaki Bazadde Bange Tebaagala Nneesanyuseemu?\nLowooza ku mbeera eno:\nWaliwo akabaga k’oyagala okugendako, naye tokakasa obanga bazadde bo banaakukkiriza okugenda. Ku bino wammanga kiruwa ky’okola?\nTOBASABA, OGENDA BUGENZI\nTOBASABA ERA TOGENDA\nOBASABA N’OLABA KYE BAKUGAMBA\n1. TOBASABA, OGENDA BUGENZI\nEkiyinza okukuleetera okukola kino: Oyagala kulaga mikwano gyo nti ggwe weesalirawo ky’oyagala okukola so si bazadde bo. Muli owulira nti oli mugezi nnyo okusinga bazadde bo.—Engero 14:18.\nEbiyinza okuvaamu: Ky’oba okoze kiyinza okusanyusa mikwano gyo naye ate era kiba kibalaga nti teweesigika. Ggwe ate w’otuukira okukola ekintu bazadde bo kye batakukkirizza kukola, kiba kitegeeza nti ne mikwano gyo osobola okubayisa mu ngeri efaananako bw’etyo. Ate singa bazadde bo bakizuula nti wagenze ku kabaga nga tebakuwadde lukusa, kijja kubayisa bubi era bayinza n’okusalawo obutakukkiriza kugenda ku kabaga kalala konna.—Engero 12:15.\n2. TOBASABA ERA TOGENDA\nEkiyinza okukuleetera okukola kino: Okitegeddeko nti ebimu ku bigenda okukolebwa ku kabaga ako bikontana n’empisa z’ogoberera oba nti abamu ku bantu abagenda okubeerayo ba mpisa mbi. (1 Abakkolinso 15:33; Abafiripi 4:8) Ate ku luuyi olulala, oyinza okuba ng’obadde oyagala nnyo okugenda naye ng’otidde buti okusaba bazadde bo olukusa.\nEbiyinza okuvaamu: Bw’oba ggwe kennyini, ggwe osazeewo obutagenda ku kabaga ako olw’okuba okitegedde nti tekajja kuba kalungi, tojja kukaluubirirwa kunnyonnyola mikwano gyo. Naye bw’otoogende olw’okuba otidde buti okusaba bazadde bo olukusa, awaka ojja kubeerawo nga toli musanyufu, ng’olowooza nti olina ky’osubiddwa.\n3. OBASABA N’OLABA KYE BAKUGAMBA\nEkiyinza okukuleetera okukola kino: Okimanyi nti bazadde bo bakulinako obuyinza era oyagala okugoberera obulagirizi bwe bakuwa. (Abakkolosaayi 3:20) Oyagala nnyo bazadde bo era toyagala kukola kintu kyonna nga tebamanyi. (Engero 10:1) Ate era okimanyi nti bw’onoobatuukirira ojja kusobola n’okubannyonnyola ensonga lwaki oyagala okugenda.\nEbiyinza okuvaamu: Bazadde bo bajja kuba bakiraba nti obassaamu ekitiibwa. Bayinza n’okukukkiriza okugenda.\nEnsonga Lwaki Bazadde Bo Bayinza Okukugaana Okugenda\nOkufaananako abawuzi abakugu abasobola okudduukirira omuwuzi yenna aba afunye obuzibu mu nnyanja, bazadde bo nabo baba basobola bulungi okulengera ewala ne bakutaasa akabi\nKa tukozese ekyokulabirako kino okukulaga emu ku nsonga lwaki bazadde bo bayinza okukugaana: Singa obadde ogenze kuwuga mu nnyanja, kyandibadde kya magezi okuwugira okumpi n’awali abawuzi abakugu abasobola okukutaasa ng’ofunye obuzibu. Lwaki? Kubanga omuntu bw’abeera mu nnyanja ng’awuga, kiyinza obutamubeerera kyangu okulaba akabi akaba kamwolekedde. So ng’ate bo abawuzi abakugu abakola ogw’okutunula mu nnyanja okulaba obanga waliwo abali mu kabi, baba balengera wanene. Mu ngeri y’emu, bazadde bo olw’obumanyirivu obw’amaanyi bwe balina basobola okulengera amangu ebintu eby’akabi gy’oli, ggwe by’otolaba. Okufaananako abawuzi abakugu ababa beetegereza buli kiseera okulaba obanga waliwo omuntu yenna mu nnyanja ali mu kabi, ne bazadde baba tebaagala kukulemesa kwesanyusaamu wabula baba baagala kukuwonya mitawaana.\nWaliwo n’ensonga endala: Bazadde bo bakwagala nnyo era tebaagala otuukibweko kabi. Eyo ye nsonga lwaki bakukkiriza okukola ebintu ebimu ate ebirala ne babikugaana. Bw’obasaba olukusa okukola ekintu, basooka kwetegereza okulaba obanga bwe banaakukkiriza okukikola ebinaakuviiramu binaaba birungi. Bajja kukukkiriza okukola ky’obasabye oluvannyuma lw’okukakasa nti tekigenda kukuviiramu mutawaana gwonna.\nBw’Oba Oyagala Bazadde Bo Kibanguyire Okukuwa Olukusa Okugenda\nYogera Amazima: Weebuuze: ‘Ddala lwaki njagala okugenda ku kabaga ako? Njagala okugenda olw’okuba akabaga ak’ekika ekyo kannyumira nnyo, oba olw’okuba njagala kusanyusa busanyusa mikwano gyange? Njagala okugenda olw’okuba waliwo omuntu omutima gwange gwe gwagala ennyo ajja okubaayo?’ Bw’omala okweddamu ebibuuzo ebyo, buulira bazadde bo amazima. Nabo baaliko mu myaka gy’olimu kati, era byonna by’oyitamu babitegeera bulungi. N’olwekyo, mu buli ngeri, bajja kutegeera lwaki oyagala okugenda ku kabaga ako. Kijja kubasanyusa nnyo bw’onoobabuulira amazima, era naawe kennyini ojja kuganyulwa mu ekyo kye banaasalawo. (Engero 7:1, 2) Ku luuyi olulala, singa tobabuulira mazima, obwesige bwe babadde bakulinamu bujja kukendeera era omulundi omulala bayinza n’obutakukkiriza kugenda.\nBasabe mu Kiseera Ekituufu: Bazadde bo bwe baba baakadda awaka okuva ku mulimu oba bwe baba baliko ebintu ebirala ebikulu bye bakola, ekyo tekiba kiseera kituufu kya kubasaba kintu. Batuukirire mu kiseera nga tebalina kibatawaanya. Naye ate tolinda kutuusa ku ssaawa esembayo n’olyoka obasaba ate ng’oyagala bakuddemu mangu ago. Bazadde bo tebaagala kumala gasalawo mu bwangu. Basabe nga bukyali kibawe obudde obumala okukirowoozaako.\nBabuulire Byonna: Tobabuulirako bimu na bimu. Bannyonnyole bulungi byonna by’oyagala okukola. Bazadde bo bajja kufunamu enkenyera okukukkiriza okugenda singa banaabaako bye bakubuuza n’obaddamu nti “simanyi,” naddala nga bakubuuzizza ebibuuzo nga bino: “Baani abanaabeerayo?” “Wanaabaayo omuntu omukulu yenna?” oba nti “Onookomawo ssaawa mmeka?”\nBeera n’Endowooza Ennungi: Bazadde bo tobatwala ng’abalabe bo. Kijjukire nti bazadde bo bakwagaliza birungi byereere. N’olwekyo toyogeza busungu. Bw’onooyogera nabo obulungi, kijja kubanguyira okukuwuliriza.\nBazadde bo kye baba basazeewo kikkirize era ky’oba okolerako. Bw’onookola bw’otyo, bajja kwongera okukwesiga. Lw’oliddamu okubasaba olukusa ng’oliko w’oyagala okugenda, kigenda kubanguyira okukukkiriza.\nEBIBUUZO EBIRALA ABAVUBUKA BYE BABUUZA...\nWatya Singa Waliwo Ampikiriza Okwegatta Naye?\nNkole Ki Okusobola Okulekera Awo Okulowooza ku by’Okwegatta?\nWatya nga Nnina Omuze ogw’Okulaba Ebifaananyi eby’Obuseegu?\nNtuuse okwogereza oba okwogerezebwa?\nKiki Kye Nnyinza Okukola Singa Mba Mpulira Ekiwuubaalo?\nNkole Ntya Okulwanyisa Ebikemo?\nNnyinza Kukola Ntya Bwe Mba Mpulira nti Abantu Abamu Sibagyamu?\nBiki Bye Nsaanidde Okumanya ku Kuweereza Abalala Mesegi?\nKiki Kye Nnyinza Okukola Singa Bazadde Bange Baba Bagenda Kwawukana?


Bukedde Online - Rev. Julius Matovu tetunnamwejjeereza - Namirembe\nRev. Julius Matovu tetunnamwejjeereza - Namirembe\nEnnyonyi ya UPDF egudde n'etemako omujaasi...\nRev. Kalende ng’ali ne Nabirye bwe 􀁃􀁂􀁂􀁔􀁊􀁔􀁊􀁏􀁌􀁂􀁏􀁂􀀃􀁎􀁖􀀃􀁐􀃶􀁊􀁔􀁊􀀃􀁚􀁂􀀃􀁎􀁊􀁏􀁊􀁔􀁊􀁕􀁂􀀃 Nakiwala ku nsonga z’omwana 􀁈􀁘􀀈􀁂􀁔􀁊􀁕􀁖􀁅􀁅􀁆􀀏 􀀳􀁆􀁗􀀏􀀃􀀫􀁖􀁍􀁊􀁖􀁔􀀃􀀮􀁂􀁕􀁐􀁗􀁖 Ennyonyi y’ekika kya\nOBULABIRIZI bw'e Namirembe bunyweredde ku kye bwasalawo oluberyeberye okugira nga bawummuza abaawule ababiri Rev. Ronald Kalende ow'e Mwererwe ne Rev. Julius Matovu ow'e Jjungo ababadde bakaayana olw'omwana wa Perusi Nabirye, nga buli omu alumiriza munne nti ye nnyini mwana.\nEbyavudde mu kukebera omusaayi ku Mmande byakakasizza nti Rev. Kalende ye kitaawe w'omwana wa Nabirye era wano abagoberezi abamu we babadde balowooleza nti kino kyejjeerezza Rev. Matovu nti era ekkanisa eneemuddiramu.\nWabula omuwandiisi w'Obulabirizi bw'e Namirembe Can. Nelson Kaweesa yategeezezza Bukedde eggulo nti mu nkola y'Ekkanisa omusajja yenna tabeera na mukazi atali wuwe. "Oba wamufunyisa olubuto oba nedda yo ekkanisa esigala ekivumirira.\nOkubayimiriza, Ekkanisa teyasinziira ku bya mwana wabula ekikolwa eky'obwenzi era okunoonyereza ku bwenzi kwo kukyagenda mu maaso, " Can. Kaweesa bwe yaggumizza Okutuuka okugenda okukebera omusaayi kyaddiridde Minisita w'abavubuka n'abaana Florence Nakiwala Kiyingi okuyita Kalende mu ofiisi ye nga January 7, 2020 n'akkiriza nti omwana wuwe era n'akkiriza okumuwa obuyambi bwa 200,000/- buli mwezi.\nKyokka olwavuddeyo, Kalende ate ne yeekyusiza mu kiti nga embazzi n'ategeeza nti baamukase okukkiriza omwana kwe kusalawo okugenda babakebere omusaayi. Bannaddiini bombi abaabadde basongebwamu ennwe; Rev. Kalende ne Rev. Matovu baabakebedde newankubadde nga bulijjo Nabirye annyonnyola nti Matovu amutwala nga kitaawe nti era talina nkolagana yonna naye mu nsonga z'omukwano.\nNabirye yategeezezza Bukedde nti obuyambi bwe baamusuubiza obwa 200,000/- baazimuwadde era ye talina buzibu na Kalende kugenda mu maaso ng'ali ne mukyalawe eyamwanjudde n'amukuba n'empeta ye (Nabirye) ayagala ekintu kimu kubeera nga bamuwa obuyambi bw'omwanawe.\nObuyambi obwa ssente 200,000/- Nabirye yategeezezza nti ziyita wa Ssaabadinkoni w'e Kazo, Rev. Kenneth Emmanuel Ssewannyana. Wabula agamba nti ssente z'afuna ntono tezisobola kumuyimirizaawo n'omwana we era bw'afuna amuwa omulimu ayagala akole\nObadde okimanyi nti ebizigo bya Cucamba biwonya embalabe n'ebisukko ? Soma wano mu mboozi y'omukenkufu\nOmukyala kaalaala alumya omutima\nBUKEDDE W'OLWOKUSATU BIIBINO EBIKULU BY'AKULEETEDDE\nBUKEDDE W'OLWOKUSATU ALIMU EBIKULU 5 BY'OTOSAANYE KUSUBWA\nBUKEDDE W'OLWOKUBIRI MUWOOMU NG'EDDOBOOZI LY'OMUGOLE


Bukedde Online - Owa S.6 ayimirizza okulonda kwa LC mu ggwanga lyonna\nOwa S.6 ayimirizza okulonda kwa LC mu ggwanga lyonna\nAba S.6 batandise ebigezo bya UNEB\nOKULONDA kwa LC kuzzeemu omukoosi, kkooti enkulu e Jinja bw’ewadde ekiragiro ekiyimiriza okulonda ku byalo okumala emyezi ebiri.\nKino kiddiridde omuyizi wa S.6 mu Jinja SS , Allan Alibawani 19, okwekubira enduulu mu kkooti ng’agamba nti ekiseera okulonda kuno wekugenda okubeererawo agenda kubeera ng’ali mu kukola bigezo tagenda kufuna mukisa kwetabamu.\nAlibawani mutabani wa Grace Kiirya, ng’ayita mu munnamateeka be ba Martin Asingwire Baryaruha yasabye kkooti ewe ekiragiro ekiyimiriza okulonda kuno.\nAmyuka omuwandiisi wa kkooti enkulu e Jinja, Jessy Byaruhanga, eggulo yayisizza ekiragiro ng’ayimiriza okulonda kwa LC okumala ekiseera kya myezi ebiri okutuusa ng’omusango Alibawani gwe yawaaba guwuliddwa.\nEkiragiro yakiwadde ng’akakiiko k’ebyokulonda tekali mu kkooti kyokka n’ategeeza nti baakategeeza ku nsonga eno.\nBino webijjidde, ng’olwaleero akakiiko k’ebyokulonda kategese okulonda abakulembeze b’abakyala ku byalo okwetoloola eggwanga ate Basentebe b’ebyalo balondebwe November 21, 2017.\nOkulonda kw’olwaleero kubadde lwakulonderako; owabakyala, omumyuka we, omuwandiisi, owamawulire n’omuwanika.\nAb’ekkanisa ya St. John’s Church Of Uganda e Kira bawandiikidde aboobuyinza nga basaba bakyuse ekifo awalonderwa bakiggye ku kkanisa webali mu kuzimba awali amayinja n’emitayimbwa kubanga abantu bayinza okutabuka ne beetusaako obulabe.\nRev. Andrew Nalumenya mu bbaluwa gye yawandiikidde ssentebe w’akakiiko mwe yasabidde okukyusa ekifo.\nEbbaluwa ya Nalumenya yawerekeddwa amabaluwa gaabakulembeze abalala mu kitundu. Aba Namataba Kirinya baawandiikidde division y’e Bweyogerere nga beemulugunya ku Baveteraani abaasenga ku ttaka ly’ekibira e Bukasa ne Namataba Kikko zooni gye batuuma (Lost city).\nBagamba nti bano ebbanga lye bamaze mu kitundu ttono ate bajja nga bakyewaggula ne batondawo LC ezaabwe.\nWabula Francis Muhinda Kagoro amyuka akulira ebyokulonda mu Kira yabaanukudde n’abategeeza nti okusinziira ku tteeka lya gavumenti z’ebitundu, emitendera omulina okuyitibwamu okutondawo LC gimanyiddwa nga mu kiseera kino obudde buyise tebayinza kutondawo kyalo kipya.\nAbabaka ba NRM abapya Museveni abayiyeemu kavu\nMuseveni agobye Nsereko mu lukiiko e Ntebe


Poliisi ekutte abantu 7 ku nasser road - Radio Simba, The Best Luganda Station in the World !\nPoliisi ekutte abantu 7 ku nasser road\nPoliisi mu Kampala ekutte abantu 7 okuli; Mohammed Tarigenda, Dickson Asaba, Nulu Isabirye, Ronald Nkwanga, Joan Nakato, Rashim Nakanwagi ne Badru Mutumba nga bano babadde benyigira mukukuba National ID, ebiwandiiko wamu ne Driving Permit ez’ebiccupuli ku Nasser Road ku kizimbe kya Miracle House.\nKigambibwa nti bano byebadde bakola babadde babiguza Bannansi wamu n’abo abatali Bannansi.\nBano bakwatiddwa Omusirikale wa Poliisi eyefudde omuntu wabulijjo abadde yetaaga okumukolera ekyapa ky’ettaka eky’ekiccupuli. Kigambibwa nti ono yamusabye akakadde kamu mu emitwalo abiri 1.2M. Bweyabuzizza ku National ID bamugambye nti yetaaga emitwalo 120,000/= ne 130,000/=.\nPoliisi egamba nti ekutte ebyuuma byebabadde bakozesa okukola ebiwandiiko, seal z’ebitongole bya Gavumenti ebyenjawulo. Kigambibwa nti ku National ID babadde bakozesa NIN numbers ezawebwa edda abantu, endala nga teziriiyo.\nOkukulira mu bwavu kye kyanfuula kyendi – Bobi Wine\nPrevious Zaake yabadde abuuka kikomera okuyulika engalo? – Nsereko\nNext Mwabadde mwagala kulumya President\nab’omu lusanja bazeemu okuzimba


Bukedde Online - Seninde asabye abayizi okukuuma empisa mu mizannyo gya FEASSSA\nMINISITA omubeezi ow’ebyenjigiriza bya Pulayimale, Rosemary Seninde akuutidde abazannyi abakiikiridde Uganda mu mpaka z’emizannyo gy’amasomero ga Ssiniya mu mawanga g’obuvanjuba bwa Africa egya ‘FEASSSA Games 2018’ okukuuma empisa baleme kuswaza ggwanga.\nMinisita omubeezi ow'ebyenjigiriza ebya pulayimale Rosemary Seninde (ow'okubiri ku kkono mu gomesi) ng'akwasa Daniel Aboku (ow'okusatu ku ddyo) kapiteeni wa ttiimu ya uganda n'omumyukawe juliet Nalukenge bendera okubasiibula mu butongole. (STEPHEN MAYAMBA)\nSeninde yabadde abasibuula mu butongole nga tebannayolekera disitulikiti y’ e Gulu awagenda okuyindira empaka za ‘FEASSSA games 2017’ z’omwaka guno wakati wa August 17 – 27.\n“Tubalinamu essuubi ly’amaanyi naye ate era mbasaba temusiwuuka empisa kubanga Bannayuganda tumayiddwa okubeera n’empisa. Ne bwe muba muwangudwa temunyiiga kutuuka ku ssa lisiwuuka mpisa mbasaba.’ Bwatyo Sseninde bwe yakuutidde abayizi ng’abasiibula\nEmpaka za FEASSSA (Federation of East African Secondary School Sports Association) zakumala ennaku ng’abayizi battunka mu mizannyo egy’anjawulo okuli; omupiira, okubaka, ttena, ttena ow’okumeza, badminton, hockey, basketball, rugby, volleyball, emisinde n’okuwuga.\nOkusinziira ku Hajji Ali Mugagga eyakulidde akakiiko akategesi Uganda ekikiiriddwa abayizi 1080 mu ttiimu 77 mu mizannyo egy’enjawulo. Uganda yasemba okuwangula empaka zino mu 2014 mu mpaka.


Bukedde Online - Ssebaana ne Ziritwawula babasudde mu kulonda kwa DP\nSsebaana ne Ziritwawula babasudde mu kulonda kwa DP\nAdded 16th November 2009\nBaakungâ€™aanidde ku kitebe kya Disitulikiti kuÂ Lwomukaaga ne balonda abakulembeze omwabadde omubaka Muhammed Kawuma (kibuga Ntebe) ku bwa ssentebe nga tavuganyiziddwa.\nKansala Zziwa Lwanga (Kira) ye yalondeddwa okumumyuka ate munnamawulire Mukiibi Sserunjoji nâ€™alondebwa okubeera omwoge\nKansala Zziwa Lwanga (Kira) ye yalondeddwa okumumyuka ate munnamawulire Mukiibi Sserunjoji nâ€™alondebwa okubeera omwogezi wâ€™ekibiina ngâ€™amyukibwaÂ Paul Nsibambi.\nAbalala kuliko: George William Ssemukasa (muteesiteesi), Cyrus Kasaato (amumyuka), Rose Ssegujja (bakyala) ngâ€™amyukibwa Betty Naluyima, Farouk Ssebandeke (bavubuka) ate Simon Nsubuga yâ€™amyuka omuwanika.\nOkulonda kwakubiriziddwa akulira ebyâ€™okulonda mu DP mu Wakiso Simon Mwebe.\nATE e Mityana luke kagiri agamba nti okulonda kwa DP okwabadde ku mbuga yâ€™e Ggombolola e Busimbi kwawedde nga ssentebe, Haji Badru Mutesasira azziddwaako ate kansala Ssaalongo Faustine Mukambwe nâ€™alondebwa okumumyuka.\nAbalala abalondeddwa kuliko: Kyeyune Kitikyamuwogo abadde omumyuka wa Ssentebe ngâ€™ono yalondeddwa okubeera omwogeezi wâ€™ekibiina.\nKansala Harriet Mulumba ne Susan NabuumaÂ baalondeddwa ku bukulembeze bwâ€™abakyala ate Maria Gorret Babirye ye mukiise wâ€™abakyala ku lukiiko olunene.Â\nKyeyunne ngâ€™ayogerako ne Bukedde oluvannyuma lwâ€™okulonda kuno yagambye nti abaalondeddwa baakuddamu okusengejjebwa mu nkola eya â€˜kamyufuâ€™.\nMU Kampala Central Angel Lubowa ne Henry SsenyondoÂ bagamba nti okulonda kwâ€™abakulembeze ba DP kwagenze okuggwa ngâ€™abawagizi baggyekoÂ John Ssebaana Kizito ku bwa ssentebe ekifoÂ ne kitwalibwa Vincent Mayanja. Wasswa Ziritwawula eyaliko Ssentebe wa Kampala Central yameggeddwa.\nMayanja amyukibwa kansala John Mary Ssebuwuufu ate eyaliko Ssentebe wâ€™Eggombolola yâ€™e Makindye, Deo Kijjambu ye muwandiisi.\nÂ Kijjambu ayambibwako Sula Kidandala ate Charles Kyagaba yalondeddwa ku buwanika. Kansala ku lukiiko lwa LC 5, Dr. Kiwanuka Mayambala yalondeddwa ku buteesiteesi ate Hadija Nassanga ye wâ€™abakyala.\nÂ Ssentebe wa LC 3 e Nakawa, Protazio Kintu ne Wasswa Ziritwawula tebabakombezza ku kalulu.


Bukedde Online - Kayihura bamutaddeko nnatti obutalinnya mu Amerika\nKayihura bamutaddeko nnatti obutalinnya mu Amerika\nEbya Nagirinya biyingiddemu omukazi ow'e...\nBatankanye enfa ya Bannayuganda mu Buwalabu...\nGAVUMENTI ya Amerika eweze eyali omuduumizi wa poliisi, Gen. Edward Kale Kayihura okulinnya ekigere mu ggwanga eryo n’eragira ebyobugagga bye ebiri mu Amerika bikwatibwe.\nEkiragiro ekyokuwera Kayihura okugenda mu Amerika n’ebyobugagga bye okukwatibwa kyayisiddwa ekitongole ekiyitwa ‘Offi ce of Foreign Assets Control (OFAC), ekyaweereza obubaka eri ebitongole byonna ebya Amerika omuli n’ekitebe kya Amerika mu Uganda okussa mu nkola ekiragiro ekyo.\nAmerika egenze okussa akazito ku Kayihura nga kyenkana amaanyi gaamuggwa dda.\nYaggalirwako emyezi kumpi esatu nga mu kiseera kino awerennemba n’emisango emikakali gye yaggulwako mu kkooti y’amagye ate nga n’embeera ey’obulamu bwe teyeeyagaza nga kigambibwa nti mukosefukosefu.\nOmuwandiisi w’eggwanika ly’ensimbi mu kitongole ky’Amerika ekirwanyisa obutujju n’okulondoola ensimbi ekiyitibwa Department of Treasury for Terrorism and Financial Intelligence Sigal Mandelker, yagambye nti ekiragiro ekyayisiddwa kitegeeza nti ebyobugagga bya Kayihura byonna by’alina mu Amerika, oba ebyo by’alinako akakwate konna, nabyo byakuboyebwa.\nMandelker yagambye nti ebyo baabisazeewo oluvannyuma lw’okunoonyereza ne bazuula ebikolwa bya Gen. Kayihura eby’okutulugunya n’okutyoboola eddembe ly’omuntu mu kiseera bwe yali IPG.\n“Gavumenti ya Amerika, emaliridde okufutiza abo bonna abeenyigira mu bikolwa ebityoboola eddembe ly’obuntu, obukenuzi, n’obulyake eri abantu sekinnoomu, n’amawanga okwetoloola ensi yonna,” ekiwandiiko bwe kyongera okulambika.\nAmerika, era erumiriza Gen. Kayihura, n’ebitongole bye ebirala okuli ekya Flying Squad Unit (FSU), wamu ne Nalufeenya Special Investigations Centre (NSIC), okutulugunya abasibe nga babakuba ebigala by’emmundu n’emiggo, n’okuwa abamu ssente okusobola okulumiriza bannaabwe abatalina kye bamanyi ku misango Kayihura egya nnaggomola.\nKale Kayihura y'ani?\nEbyazuuliddwa mu maka ga Kayihura bitiisa\nAmafuta ga poliisi naganywa nkola mirimu gyayo - Hajji Kiyimba


Bukedde Online - Bp. Ssekamanya alangidde abakola obwamalaaya mu ddiini.\nBP Ssekamanya ng'ali mu kusoma mmisa\nOmusumba wa Klezia Katulika ow’essaza ly’e Lugazi eyawummula, Mathias Ssekamanya alabudde Abakatoliki ensangi zino okukomya omuze ogw’okulaaya mu madiini.\nSsekamanya agamba nti eby’embi kwe kuba nti n’ensonga ezibaleetera okuva mu ddiini yaabwe okwettanira eddiini ezimerukawo ensangi zino eziringa obutiko teziriimu ggumba ng’abasinga bagenda lwa bidongo, ssaako be balimbalimba okuwa ensimbi n’eby’amagero.\nSsekamanya okulabula kuno akukoze bw’abadde akulembeddemu mmisa y’okukuza olunaku lwa Catholic Women’s Guild olw’essaza ly’e Lugazi.\nAbakyala b’e Lugazi beegattiddwako bannaabwe okuva mu ssaza ly’e Masaka, Kasana-Luweero ne Kampala. Ono era alabudde n’abakyala okukomya omuze ogw’okweyerusa n’agamba nti bwe bataakikomye boolekedde okufuna ekirwadde kya kansa w’olususu.\nAlaze okw’ennyamira olw’abantu ensangi zino abalula abalongo emikolo ne bagikola misana ttuku nga balina n’ebizindaalo ne batandika okuwemula ebigambo ebinene nga biwulirwa n’abaana abato.\nYe Fr. John Baptist Lule omukwanaganya w’ekibiina ky’abakyala bano mu ssaza ly’e Lugazi alopedde Bp. Ssekamanya nti abakyala boongedde okwenyigira mu bikolwa eby’okweraguza ssaako okunywa omwenge ne bagwa ku makubo n’abamu ne basulako.\nYe omuyambi wa Bp. Christopher Kakooza omusumba w’essaza ly’e Lugazi nga ye Msgr. Richard Kayondo asabye abakatoliki okuyambako okuweerera abaseminaaliyo kuba abamu abasoma obufaaza amaka ge bavaamu banaku\nMsgr. Kayondo agambye nti omuseminaliyo buli ttaamu asasula emitwalo\n50 ng’omwaka omulamba ke kakadde k’ensimbi.\nAte pulezidenti w’abakyala bano mu ssaza ly’e Lugazi Mary Asumpta Gidudu ategeezezza mu lipoota ye nti basomesezza abakyala emirimu egy’okukola okuggyamu ensimbi wadde ng’abakyala okuva mu bisomesa ebimu baddiridde mu buweereza bw’ekibiina kino.\nKayihura alina okujja mu kkooti - Nambooze


Bukedde Online - Sipiika eyakwata ow'emyaka 16 bamutaddeko obikwakkulizo obukakali\nSipiika eyakwata ow'emyaka 16 bamutaddeko obikwakkulizo obukakali\nEttaka eryagulibwa abatta Magara likuumwa...\nEmbaga y’Omulangira w’e Bungereza ekoze likodi...\nSIPIIKA wa Munisipaali ya Kira Frank Ssemukuye abadde attunka n’omuwala Shifirini Adikini okumukozesa ku myaka emito (16) n'amuzaalamu omwana ate n’atamulabirira aludde ddaaki n'akkiriza okutuukiriza obuvunaanyizibwa bwe.\nAkello ne Ssemukuye (ku kkono).\nAdikini nga kati alina emyaka 18 agamba, mu 2016 Ssemukuye yamufumbiikiriza mu kiyigo ng’anaaba n'amukozesa n’amufunyisa olubuto ate bwe yamutegeezaako n'alwegaana.\nKu Lwomukaaga lwa wiiki ewedde minisita Nakiwala Kiyingi yasisinkana enjuyi zombi mu ofiisi ye n'assa Ssemukuye ku nninga n'akkiriza nti, omwana wuwe n'amuwa n’erinnya erya Leticia Kisaakye Nakyambadde.\nWadde Ssemukuye yakkirizza omwana, minisita Nakiwala yamulagidde bagende ne ku musaayi okukakasa nti, omwana ddala wuwe.\n1 Okulabirira omwana Leticia Kisaakye Nakyambadde.\n2 Obutaddamu kuwakana nti si ye kitaawe w'omwana omutuufu.\n3 Okusasula ssente ez’okulabirira omwana buli mwezi ssente 100,00/- ng'ennaku z'omwezi 15 tezinnayita.\n4 Okuweerera Adikini kkoosi y’okukola enviiri ssente 120,000/- etandika mu September w'omwaka guno.\n5 Obweyamo buno bugenda kuteekebwa mu nkola ekitongole ekikola ku nsonga z’abaana mu minisitule y’ekikula ky’abantu ne kkooti ekola ku nsonga z’abaana e Nakawa.\nKyokka wadde Ssemukuye yabadde akkirizza obukwakkulizo buno, bwe yatuuse okussa omukono ku ndagaano yataddeko mufu. Kino munnamateeka w’omuwala Barbra Akullo yakirabye n’amuwaliriza okussaako omukono omutuufu.\nTUMUTWALA MU KKOOTI\nMunnamateeka Akello yategeezezza nti, Ssemukuye k'akkirizza nti omwana wuwe kimala bumazi okukakasa nti yasobya ku mwana era tajaganya nti, ensonga ziwedde akadde konna agenda kusimbibwa mu kkooti kuba yeegatta n'omuwala omuto alina emyaka 16 gyokka.\nAgambye nti, omusango guno guludde nga tegugenda mu maaso olw'ensonga nti, wabadde tewali bujulizi bukakasa kusobya ku mwana wabula k'akkirizza nti omwana wuwe kimala okumatiza omulamuzi nti, Sipiika yasobya ku mwana atannaba kwetuuka ng’alina okubonerezebwa.\nFamire ya Adikini erina ebbaluwa kwe baamugemera eraga nti, yazaalibwa nga Agust 9, 2000.\nMuseveni aggudewo ekkolero ly’essimu erisoose n’alabula\nBannamwandu ba Kirya balumbye muggya waabwe ku by'ennyumba etundibwa\nAmaka g’omugenzi Sheikh Kirya Nnamwandu agatunda\nBakansala b’e Kira bajeemedde poliisi


Bukedde Online - Kasirye Ggwanga aweze okulwanyisa abanene abasaanyawo ebibira\nKenzo ategese kulumba Muzaata e Kibuli amubuulire...\nMUNNAMAGYE Maj. Gen. Kasirye Ggwanga alangiridde ng’obwanga bw’abwolekezza e Butambala alwanyise abanene abasaanyaawo ebibira.\nKasirye Ggwanga n'embwa ye.\nYagambye nti amaze okufufuggaza ab’e Mubende, Mityana ne Busujju kwe kusalawo alumbe ab’e Butambala.\n“Nze sitiisibwatiisibwa muntu yenna ne bw’aba waamagye nga ndi ku kituufu, naddala\nokulwanirira obutonde kubanga nze okujja okunnumba oteekwa okubeera nga weetegese bulungi.\nNdi omu ku bajaasi abatono wano mu Uganda abaatendekebwa obulungi mu Amerika era amagye naakagamalamu emyaka 47, ekitegeeza nti buli kye nkola ndi mukugu.” Bwatyo Maj Gen. Kasirye Ggwanga bwe yategeezeza.\nKasirye eyasangiddwa ku ffaamu ye eya “Camp David” e Banda mu ggombolola y’e Nakisunga mu Mukono ku Ssande gye yayise bannamawulire okubalaga embeera omusajja Omuganda gye yakuliramu nga bwe yali ng’amaka g’Omuganda gaabanga geetooloddwa ebibira, ente, embuzi n’ebyokulya ebirala ng’ate si bifuuyire.\nYagambye nti abantu bayitirizza ejjoogo oli n’ava ewaabwe n’ajja mu Buganda ne bamuguza ekibira n’atema emiti egy’emyaka 60, n’atunda embaawo ate n’amala n’asimbawo kalittunsi ow’okutemamu ebikondo by’amasannyalaze era nabyo bwe\nbituuka okutunda ate n’agaana okuwa abaana b’omu kitundu omulimu gw’okubitema.\nYayongeddeko nti agenda kutuukirira amyuka aduumira poliisi mu ggwanga, Maj Gen. Muzeeyi Sabiiti amubuulire lwaki yawa ab’ebibira poliisi ebakuuma kyokka ne batema emiti nga batunula ne batafaayo kulwanirira butonde.\nEra yagambye nti amangu ddala amakanda g’okulwanirira n’okutaasa ebibira bya gavumenti n’obutonde bw’ensi waakugasimba e Gomba n’e Butambala kubanga nayo bamaze okumutegeeza nti abasaanyaawo ebibira byayo bali ku misinde mizibu.\nKasirye Ggwanga yawadde omuyimbi era omubaka wa Kyadondo East mu palamenti Robert Kyagulanyi amagezi, kino ekisanja akyesonyiwe kubanga Museveni akyalina obuwagizi bungi mu bantu.\nYawadde abazadde amagezi okusomesa ennyo abaana baabwe wabula babalekere ebbeetu okusalawo oba bakola omulimu abazadde gwe bakola oba nedda kubanga ye tayinza kuwaliriza mwana we kuyingira magye okuggyako nga yeesaliddewo.\nAbagisu balaajanidde omulamuzi Bamugemereire ku ttaka Abazungu lye baagemulira Semei Kakungulu\nMuseveni azzeemu okulabula abali...\nMuseveni azzeemu okulabula abali b'enguzi


JULIET Ssuubi Kyinyamatama y’omu ku babaka abasinga obuto mu Palamenti ey’ekkumi. Ku myaka 27 gy’alina ye mubaka omukyala wa disitulikiti y’e Rakai, engeri gy’alinnyerinnye amadaala okutuuka w’ali yeewuunyisa.\nKyinyamatama muwala wa Benon Ssuubi Kyinyamatama n'omukyala Immaculate Ssuubi abe Buyamba- Kacheera, ye mwana omuberyeberye ku baana abataano. “Erinnya Kyinyamatama lya jjajjaffe omusajja naye simanyi kye litegeeza.\nPulayimale nagisomera mu Ronald Ruta P/S e Lyantonde- Kabula okuva mu 1993 okutuuka mu 2001 gye nava ne ηηenda mu Aisha Girls e Mbarara- Kabingo mu S1 mu 2002.\nOluvannyuma nagenda mu Valley College e Bushenyi okuva mu 2003 okutuusa mu 2007 gye namalira S4 ne S6.\nDiguli nagisomera mu Uganda Christian University e Mukono okuva mu 2009 okutuuka mu 2012 oluvannyuma ne ηηenda ku Carnegie Mellon University e Washington Pittsburgh mu Amerika gye nasomera diguli eyookubiri mu ssaayansi w’ebyobufuzi,” bw’agamba.\nOkuva mu pulayimale, Kyinyamatama abadde mukulembeze. Agamba nti ng’ali mu P5 ye yali akulira ebyobuyonjo mu bayizi, mu S1 n’abeera nga y’akulira okukwata obudde, mu S3 ng’amyuka pulifekiti w’ebyobulamu.\n“Bwe natuuka mu siniya neetaba nnyo mu kibiina ekikubaganya ebirowoozo, era nassaawo ekibiina ky’ebyobufuzi mu ssomero lyaffe ekiyitibwa Liberal Party nga nze nkikulira n’okutuula ku kakiiko akakwasisa empisa ak’essomero.\nNga ndi mu Yunivasite sseesimbawo kubanga nalina ekiruubirirwa ky'okwesimbawo wabweru ng'omumyuka wa ssentebe w'abavubuka ba NRM mu Nakawa Divizoni era nayitamu,” bw’agamba. Ayinza okuba y’asoose okubeera omukuloembeze mu famire yaabwe, wadde okukulira ekyalo! Bonna ba nneekoleragyange.\nAnyumya: Nga mmaze okutikkirwa ku UCU nasaba omulimu mu kitongole ky'amawanga amagatte mu 2013 gye bampa omulimu nga ndi muyambi wa ‘Social welfare’ mu Uganda, Rwanda, South Sudan ne Burundi era gye mbadde nkolera okutuusa omwaka oguwedde lwe nvuddeyo ne nzija nneesimbawo okuvuganya ku ky'omubaka w’e Rakai.\nOmulimu guno gwetoloolera mu kulabirira bantu naddala abateesobola omuli abakadde, abalwadde b'obulwadde obw'enjawulo, abaana abato, abatayina mwasirizi n'ebirala.” Kyinyamatama agamba nti kuva buto bwe yaddanga eka n’anyumiza kitaawe ebyabadde ku ssomero, naddala mu kulonda abakulembeze ng’amubuuza ‘weesimbawo ddi?’ “Kino yakimbuuzanga nnyo ku buli mutendera.\nKino bwe nakigattako okusikirizibwa abakyala abali mu byobufuzi ne nsalawo okwesimbawo. Nyumirwa kulaba omukyala ayogera mu bantu abangi naye nga bonna bamuwuliriza,” bw’agamba.\nAgamba nti agenda kulondoola enteekateeka za Gavumenti okulaba nti buli kimu kituuka we kirina okugenda sso si kubulira mu kkubo.\nAyagala okukozesa pulogulaamu ya Gavumenti okutuusa amazzi mu bitundu by'e Rakai byonna kuba ky'ekizibu ekisinga obunene mu bantu baayo. “Nja kujjukira Pulezidenti kuba yatusuubiza okufuna amazzi e Rakai nga tugaggya mu nnyanja Kacheera n’e Kajeera.\nEbitundu bye Kooki n’e Buyamba bye bisingamu ebbula ly'amazzi. Bwe nali nsaba akalulu nategeeza abantu nti essira ηηenda kulissa ku kukomya okufumbiza abaana abawala abatanneetuuka n'okutumbula ebyenjigiriza mu baana abawala era nja kukituukiriza,” bw’agamba.\nAgamba nti omwana asaanye okulekebwa asome, bw’amaliriza olwo n’afumbirwa nga yeeyagalidde. “Olwo aba ajja kuleeta n'ebisinga ku nte obungi n'ebbeeyi kuba buli lw'asoma obwongo bwe bugenda bweyongera okuyiiya,” bw’agamba.\nYagambye nti ekizibu ky’okufumbiza abaana abatanneetuuka kinene nnyo e Rakai,\nENTEEKATEEKA KU MIRIMU MU BAVUBUKA\n“Abavubuka ηηenda kubatwalira abakugu babasomese emirimu gy'emikono, bayige basobole okwetandikirawo emirimu egyabwe.\nEkizibu ekira kya bakazi abafa nga bazaala. Naye nja kutuula n’abakyala mu byalo tusalire wamu amagezi.\nηηenda kulwana okulaba nga nsitula omutindo gw’ebyobulamu e Rakai, okulaba ng’eddagala eriri mu malwaliro teribbibwa, n’okujjukiza be kikwatako nti e Rakai tulinayo obwetaavu bwe buti kikolebweko,” bw’awera.\nKyinyamatama si mufumbo. Agamba nti kino kijja kumuwa obudde bw’ayagala okukolerera abantu abaamulonda.\nAgamba nti okuba nga yalondebwa nga y’omu ku babaka abasinga obuto mu Palamenti kye kiraga nti abantu b’e Rakai bamwesiga nti ajja kubakolera bye baagala.\n“Nkubiriza buli muntu okufuba okulaba nti asoma okufuuka ekyo ky'ayagala okubeera ate n'okubeera n'essuubi buli kiseera,” bw’agambga.


Bukedde Online - ISO ekutte abalala 2 abaatema omugagga wa Romi Wine\nEkinusu kya 50/- temukiboola - Gavana\nOchola afuumudde abaserikale abasula ku kitebe...\nBAMBEGA b’ekitongole ekikettera munda mu ggwanga ekya ISO bakutte abasajja abalala babiri abagambibwa okuyingirira omugagga wa Romi Wine, Robert Migadde mu maka ge e Kyengera – Kazinga ne bamutemaatema.\nAbaakwatiddwa kuliko; Geoffrey Abarigye ne Isaac Ssentamu ku bigambibwa nti nga February 18 , omwaka guno baayingirira omugagga Migadde ne bamutemaatema ne bamuleka ng’ataawa.\nEnnumba gye baamulumbamu, agamba nti yali ya kikugu nnyo nga teyasobola wadde okweyambisa emmundu ye okwerwanako.\nAbarigye ne Ssentamu, ISO yabakwatidde mu Kampala oluvannyuma lw’okutemezebwako abakessi baayo.\nOkusinziira ku nsonda mu ISO, Abarigye ne Ssentamu bakkirizza okuyingirira Migadde ne bamutema nga bamwagalako ssente n’ebintu ebirala ebikalu.\nAbabiri bano, bakuumirwa mu kaduukulu ka ISO mwekuumira abasibe baayo mu Kampala ng’okunoonyereza bwe kugenda mu maaso.\nDayirekita wa ISO, Col. Frank Kaka Bagyenda yagambye nti, okusinziira ku bye baakakung’aanya ku basajja bano, be baatema Migadde era bwe banaaba bamaze okunoonyereza bajja kubakwasa poliisi ebatwale mu kkooti.\nAmyuka omwogezi wa poliisi mu Kampala n’emiriraano, Lucas Owoyesigyire yagambye nti, baakakwata abantu basatu abali mu kaduukulu k’ekitongole kyabwe ekikola okunoonyereza ku misango eminene ekya Special Investigations Division (SID) e Kireka.\nYagasseeko nti, waliwo abalala babiri be bakyanoonya abaali mu bulumbaganyi buno era we babakwatira, fayiro yaabwe ejja kusindikibwa ew’omuwaabiwa wa Gavumenti batwalibwe mu kkooti.\nCol Kaka Bagyenda,


Emmundu mu kisenge kya Faaza ebaggye enviiri ku mitwe!\nMu Mmisa ya Paasika, Ssaabasumba yagambye nti kyamuggya enviiri ku mutwe gye buvuddeko, Faaza yafudde kyokka abaserikale okuva mu kitongole ky’amagye ekikessi ekya CMI ne bajja ne babategeeza nti baabadde baagala kukeberako mu kisenge ky’omugenzi.\nBwe baagezezzaako okubalemesa ne bategeeza nti munda waliyo ebintu bya Gavumenti era olwayingidde, baafulumye n’emmundu ne bagitwala.\nEngeri Faaza oyo (amannya galekeddwa) gye yafuna emmundu temanyiddwa, wabula abamu baawunzika mangu nti abadde alina emirimu emirala gy’akola egisukka ku kulyowa emyoyo.\nKigambibwa nti kino kye kimu ku byayongedde okweraliikiriza Ssaabasumba era ebigambo by’omusajja eyamukubidde essimu n’abitwalira ddala ng’ebirimu eggumba.\nEnsonda e Lubaga zaategeezezza Bukedde nti eggulo, Omuduumizi wa poliisi mu ggwanga Martin Okoth Ochola yagenze e Lubaga n’asisinkana Dr. Lwanga okwogera ku byokwerinda bye.\nOlukiiko lwabwe lwawerekeddwa okulambula ebifo byonna okwetoloola Lubaga era nga kino kyakulembeddwa omuduumizi wa poliisi mu Kampala n’emiriraano era ne kisalwawo bongere ku bukuumi.\nMsgr. Wynand Katende omwogezi wa Klezia mu Ssaza lya Kampala yategeezezza nti ekya poliisi okwongera obukuumi ng’esinziira ku poliisi gye yateeka e Lubaga tebakirinaako buzibu.\nWaabaddewo n’enteekateeka poliisi gye yabadde eyagala ey’okuwa bannaddiini abakuumi abalina emmundu kyokka kino ab’e Lubaga ne Namirembe bakyakisimbidde ekkuuli.\nKigambibwa nti entegeka eno baasooka kugezaako kugimatiza Mulabirizi w’e Namirembe Wilberforce Kityo Luwalira wabula n’agaana eby’okumussaako omuserikale ow’emmundu ng’ajuliza ebyawandiikibwa nti, “ Katonda bw’atakuuma kibuga n’abakuuma bakuumira bwereere.”\nOkuva bannaddiini lwe baawakanya eky’engeri ababaka gye baakwatamu ensonga y’okuggyawo ekkomo ku myaka gya Pulezidenti mu December w’omwaka oguwedde, babadde tebakwatagana bulungi ne bannabyabufuzi mu Gavumenti eya wakati.\nMu Mmisa ya Ssekukkulu e Lubaga abantu bwe bahhoola omumyuka wa Pulezidenti Edward Kiwanuka Ssekandi olw’okuggya ekkomo ku myaka gya Pulezidenti; bannabyabufuzi abamu mu NRM baakizza wa Ssaabasumba nti teyakola kimala kukoma ku Bakristu.


BA Pro Bio Research tutera okuyiiyiza Bannayuganda ebintu ebibazimba n’okubatwala mu maaso, era enkuba bw’etandika tutera okubalaga ebirime bye musobola okulima ne mufuna ssente.\nNga bwe kyali omwaka oguwedde abaalima kalittunsi ow’ekyewuunyo owa Lemon mwafunamu era akyaliwo ate avaamu obuloosa obugoba ensiri n’amajaani g’oteeka ku ccaayi okulongoosa mu mubiri naddala ku balina sukaali n’abasnanyalala.\nAte n’abaalima Flax mwafuna n’omukisa gukyaliwo abakyalina enteekateeka emulima. Weetaaga omukebe gumu gwa 10,000 bw’ogusimba mu yiika ofunamu kkiro 200 oluvannyuma lw’emyezi ena kitegeeza ojja kufunamu 20,000/- buli kkiro kuba ffe aba Prof Bio tumugula era ofuna obukadde buna mu myezi ena. Osobola okujja ku Prof Bio Research ne tukufunira ensigo za flax olw’emigaso gy’alina n’ebirungo bya Omega 3 ne Omega 6 ebisangibwa mu byennyanja.\nOlwaleero njagala twogere ku nteekateeka empya ey’okulima akaddo aka Rosemary. Rose- Maria abantu abasinga mukamanyi nga kakulira ku ttaka erimyufu oba ery’eddungu, abamu mukateeka ku ccaayi, abamu mu muceere ate abamu munonooza nti kazimba obwongo.\nKituufu kalimu ekirungo ekya acetylcholine ekiyamba okuzimba obwon-go omuntu n’aba nga teyeerabira mangu okuziyiza endwadde ng’ez’okwerabira za Alzheimer’s ne dementia. Olwaleero twogere ku rosemary nga bizinensi nti mu nkuba eno n’ensangi zino ng’ebyobulimi bidobonkanye, ababbi n’ebiwuka ebirumba ebirime nga tosobola kulima kasooli n’otamufuuyira ate ng’eddagala lye tukozesa lyonoona ettaka.\nFfe we tuviiriddeyo okulaba nga tuyamba ku Bannayuganda okulima ebimera ebipya ebitabbibwa, ebitalwala ebiteetaaga bigimusa ne rosemary mw’omutwalidde. Rosemery wa byafaayo ne Shakespeare amwogerako nti ayamba okujjukira era yamuyita ‘herb of remembrance’. Noolwekyo abasomi baffe abagoberera emboozi z’omukenkufu olwaleero njagala twettanire mu bizinensi eno eya RoseMary mu ngeri ey’enjuwulo kubanga ffe akatale tekatubulangako.\nMuve mu ndowooza egamba nti emirimu mizibu wabula kirungi okugattako omutindo. Mu nteekateeka ey’okugattako omutindo tuvuddeyo n’enkola nti omuntu bw’anaasimbanga yiika 10 eza rosemary nga tumuwadde ekika ekivaamu akaloosa akaamaanyi tugenda kumuwa ekyuma ekinaamuyambako okukamula era bw’anaaleetanga amakungula nga twebala mpola okutuusa ssente lwe zinagwayo olwo atandike okufuna amagoba.\nTutunuulidde yiika 10 kubanga twagala abantu abalima mu nnima ey’obuwangaazi si bano abanoonya emmere ya leero newankubadde nga nabo tubaaniriza naye ekyenjawulo ekiriwo bo ekyuma bajja kukyegulira.\nBwe tuba tutunuulidde ennima ya rosemary ono tugenda kuteeka endokwa 1,000 mu yiika ekirungi taboola ttaka. Abalina erimyufu, ery’olunnyo, eririmu asidi omungi, ery’ekisenyi ery’olusozi wonna akulirawo ate taliibwa buwuka, tayonoona ttaka, teyeetaaga bigimusa, n’okumufuuyira kubanga talwala.\nBw’oteeka endokwa 1,000 mu yiika amabanga ne bwoleka ffuuti emu akwata ate ekirungi takkiriza muddo kukulamu noolwekyo togenda kubeera awo ng’omukoola. Oluvannyuma lw’emyezi mukaaga obeera okungula era bw’onaamala okukungula tujja kukuwa ekyuma ekimukamula era nga tukugamba nti bw’osimbira yiika 10 nga ffe tukuwa ekyuma ekimukamula n’otuleetera amakungula go agabutto oba akaloosa ka rosemary. Yiika emu ejja kutuwa liita 20 era buli liita ey’akaloosa ka rosemary tugigula emitwalo 30 ekitegeeza buli yiika ejja kukuwa obukadde mukaaga.\nBw’oba osimbye yiika 10 ojja kufuna obukadde 60 mu makungula agasooka, agookubiri obukadde 60 omwaka obukadde 120. Abatamanyi kukozesa kyuma tujja kukolagana nabo tubayigirize bwe kikola ate n’otuguza, liita tugigula 30 kitegeeza liita 20 ofuna obukadde mukaaga mu yiika.\nAkatale si kizibu kuba tulina amakolero agakola ssabbuuni n’ebizigo aba masaagi, Sauna n’ensi yonna kuba nabadde ne mu palamenti ya Amerika eya Agoa nga bansaba obuloosa buno. Obuloosa buno tebwonooneka omuntu ayinza okwesiiga Rosemary mu kyenyi omutwe ne guwona, bugoba olusu, okubunaaza embwa zaabwe naddala abazungu okugoba enkwa n’obusowera.\nAbawalabu bakateeka mu masinzizo gaabwe ne mu muceere ate bw’oba omukungudde addamu n’aloka toddamu kusaasaanya ku ndokwa era osigala mu katale kuba asobola okuwangaala emyaka 10 n’okusingawo. Bannayuganda muve mu kulowooleza mu kulima emmere yokka naye tugatteko ebirime nga bino.\nMujje ku prof bio research ku equatorial mall ekisenge nnamba 152 mwongere okumanya ku nteekateeka eya rosemary mw’onowangulira ekyuma abaana n’abazzukulu kye balikozesa tusobole okufaananako Abayindi oba kkampuni ez’amaanyi eza sukaali bajja wano naye baana n’abazzukulu be baganyuddwa.\nEra tukirabye ku ba Madivan, Mukwano, Metha, tulina okutandika ennima eyo ey’okutunuulira ebiseera ebijja si bya leero yokka. Emmere tugirime tugirye awaka naye tugatteko bino ebirime ebipya ebitabbibwa ebitalwala ebisobola okutuyamba okwongera ku nfuna yaffe.